Lukisan Dinding Makam Mesir Purba Mendedahkan Spesis Angsa Yang Pupus

Tahun lepas, pembantu teknikal jabatan kimia bernama Anthony Romilio dari University of Queensland, Australia menyelidik lukisan dinding makam berusia 4,600 tahun di Meidum, kawasan ekskavasi yang mempunyai piramid di selatan Mesir.

Dalam lukisan yang ditemui oleh ahli arkeologi bernama Auguste Mariette and Luigi Vassalli pada 1871 dan sekarang disimpan dalam Muzium Bulaq, Romolio tertarik akan lukisan 6 ekor burung yang mereka gelar sebagai ‘Angsa Meidum’.

Menariknya tentang Angsa Meidum ini adalah pengkaji tidak dapat mengaitkan lukisan angsa-angsa ini dengan spesis angsa pada abad kini. Lukisan itu juga dipenuhi dengan ketelitian ciri-ciri yang terdapat dalam Angsa Meidum ini dan apabila pengkaji cuma kaitkan, mereka gagal untuk menentukan apakah spesis angsa dalam lukisan dinding makam tersebut, walaupun merujuk kepada mana-mana buku senarai spesis burung.

Romilio akur atas kegagalan para saintis untuk mengidentifikasikan Angsa Meidum ini. Menurut beliau, haiwan-haiwan yang biasa direkodkan dalam dinding piramid Meidum seperti anjing, lembu, harimau bintang, dan rusa putih bernama addax adalah haiwan yang telah diawet dan masukkan dalam bekas, kemudian disimpan dalam sebuah bilik bersama makam putera Raja Sneferu, Nefermaat dan isterinya bernama Itet.

Namun angsa-angsa yang dilukis dalam dinding makam itu tidak pula mereka temui bekas berisi angsa diawet seperti apa orang Mesir Purba dulu lakukan. Kerana kemisterian lukisan Angsa Meidum ini, perdebatan bermula antara pengkaji sejarah Mesir Purba, dan saintis seperti ahli biologi.

Merujuk kepada lukisan Angsa Meidum ini (Gambar 1 dan 2), angsa yang berada di hujung kiri dan kanan lukisan mempunyai dua kemungkinan, sama ada angsa itu adalah spesis angsa Greylag (Anser anser), atau spesis angsa Bean (Anser fabalis).

Manakala pasangan angsa belah kiri lukisan, kebanyakan pengkaji bersetuju bahawa pasangan angsa itu adalah spesis angsa Greater White-fronted (Anser albifrons). Akhir sekali, pasangan angsa belah kanan lukisan pula berkemungkinan adalah spesis angsa berdada merah (Branta ruficollis).

Kesemua angsa-angsa yang pengkaji teliti sebenarnya berasal dari Hemisfera Utara dan tidak pernah angsa-angsa ini berhabitat di seluruh Mesir Purba. Jadi, bagaimana orang Mesir Purba kenal dengan angsa-angsa ini kemudian merekodkan spesis burung ini ke dinding makam?

Romilio mempunyai cara tersendiri untuk mengkaji spesis angsa apakah dalam lukisan tersebut, menggunakan kertas kerja yang terdiri dari perbandingan 13 ciri haiwan yang dikaji menggunakan skala kesamaan yang dipanggil sebagai ‘Tobias Criteria’.

Bagi Romilio, teknik ini adalah teknik berkesan dalam mengidentifikasikan sebarang spesis dengan mengira kuantitatif ciri spesis angsa itu dan juga mengukuhkan data kriteria spesis yang telah dibentangkan oleh para pengkaji ekologi dan zoologi.

Salah satu data yang Romilio temui adalah pasangan angsa belah kanan lukisan sebenarnya bukan spesis angsa berdada merah kerana ciri fizikal dalam pasangan angsa itu berbeza sekali dengan ciri fizikal angsa berdada merah.

Satu ciri fizikal keseluruhan angsa-angsa yang dilukis itu, sayapnya lebih besar hampir menutupi tubuhnya berbanding sayap angsa-angsa sekarang. Sayap tersebut menjadikan ciri unik bagi angsa-angsa tersebut dan mustahil spesis-spesis angsa ini ditemui lagi sekarang.

Ramilio berkata, menurut perspektif bidang zoologi, lukisan Angsa Meidum ini sajalah lukisan yang menjelaskan ciri-ciri fizikal angsa yang tepat dan berbeza dari spesis-spesis angsa sekarang, serta telah diisytiharkan sebagai pupus . Apakah yang menyebabkan kepupusan spesis angsa ini masih misterilagi untuk dijawab.

Maka, Angsa Meidum adalah spesis-spesis angsa yang pernah menetap di tanah Mesir beribu tahun dulu, bersama komuniti tamadun Mesir Purba, kemudian pupus oleh sebab yang misteri. Orang Mesir Purba kemudian melukiskan angsa-angsa ini di mana-mana dinding kuil atau makam sebagai rekod kehidupan komuniti mereka.

RUJUKAN:

McRae, M (24 February 2021). Gorgeous Egyptian Art From 4,600 Years Ago Reveals an Extinct Goose. Science Alert.

Saplakoglu, Y. (24 Februari 2021). Ancient Egypt’s Mona Lisa? An elaborately drawn extinct goose, of course. Live Science.


Pembelahan Nuklear

Objek terdiri daripada ketulan-ketulan atom. Atom ini pula terdiri daripada zarah-zarah. Zarah-zarah ini termasuklah elektron, proton dan neutron. Proton dan nuetron duduk dalam nukleus. Elektron pula bergerak mengelilingi nukleus tersebut.

Nukleus dalam atom mengandungi sejenis tenaga nuklear iaitu tenaga ikatan (binding energy). Tenaga ikatan cukup kuat untuk mengikat proton-proton dan neutron-neutron dalam satu biji nukleus.

Kalau ikutkan proton-proton ini akan menolak antara satu sama lain kerana mereka mempunyai caj yang sama. Tapi tenaga ikatan ini menahan tolakan tersebut.

Bahan yang mempunyai atom yang tidak stabil adalah bahan yang mempunyai radioaktif. Atom menjadi tidak stabil apabila bilangan proton dan neutron dalam nukleus melebihi tenaga nuklear yang mengikat.

Terdapat satu lagi istilah yang dipanggil sebagai ‘isotop (isotope)’. Isotop adalah istilah yang merujuk pada atom-atom yang mempunyai bilangan proton yang sama, tetapi mempunyai bilangan neutron yang berbeza.

Contohnya karbon mempunyai 6 proton dan 6 neutron. Ini adalah karbon yang terdapat dalam jadual berkata (periodic table). Atom karbon ini kadangkala dipanggil karbon-12. Atom ini stabil. Jadi, ia juga dipanggil sebagai isotop stabil.

Tetapi terdapat atom karbon yang lain mempunyai jumlah neutron yang berbeza, lantas memberikan jisim yang berbeza. Contohnya karbon-13 yang mempunyai jumlah neutron sebanyak 7 biji. Karbon-13 masih lagi merupakan isotop yang stabil.

Karbon-14 mempunyai 8 biji neutron. Ini merupakan isotop karbon yang tidak stabil kerana bilangannya neutronnya menyebabkan tenaga nuklear tidak cukup untuk mengikat. Jadi, karbon-14 merupakan isotop yang tak stabil. Inilah yang menyebabkan radioaktiviti.

Dalam nuklear, kita ada dua jenis proses. Proses ini berlaku dalam atom juga dan ia melibatkan nukleon dan tenaga ikatan tadi. Proses tersebut adalah pembelahan (fission) nuklear dan pelakuran (fusion) nuklear. Kedua-dua proses ini juga dipanggil sebagai tindak balas nuklear (nuclear reaction).

Pembelahan nuklear adalah proses memecahkan isotop menjadi beberapa isotop yang lebih kecil dan ringan. Proses pembelahan nuklear ini selalunya dilakukan ke atas isotop-isotop yang berat sepert uranium, plutionium, iridium dan banyak lagi atom berjisim berat.

Proses pembelahan ini berlaku dengan menembak sejenis neutron ke atom yang berat tadi. Kalau nak buat bom, biasanya saintis menggunakan uranium-235. Uranium-235 jugalah bahan yang digunakan untuk mencipta bom atom yang pertama di dunia kerana uranium adalah atom yang jisimnya paling berat di dunia.

Setelah isotop yang berat itu ditembak, uranium-235 contohnya, ia akan terbelah menjadi menjadi beberapa isotop yang lebih ringan dan melepaskan sejumlah tenaga yang kuat.

Selepas uranium-235 dibelah, ia akan menghasilkan krypton-92, barium-141, 3 biji neutron dan sejumlah tenaga yang besar. Biasanya produk isotop yang dihasilkan selepas proses pembelahan nuklear lebih stabil berbanding isotop utama tadi. Maksudnya, krypton-92 dan barium-141 lebih stabil berbanding uranium-235.

Proses pembelahan ini biasanya tidak dilakukan ke atas sebijik isotop uranium-235. Tetapi se‘bahan’ uranium-235. Maksudnnya, ia melibatkan banyak isotop. Apabila melibatkan banyak isotop, maka akan berlaku proses tindak balas berantai (chain reaction).

Setelah satu isotop dibelah, ia akan melepas 3 neutron. 3 neutron ini pula akan terpelanting ke isotop-isotop lain. Lalu, isotop-isotop lain ini pula terbelah dan melepaskan lebih banyak neutron dan membelah lebih banyak isotop.

Akhirnya, tenaga yang dihasilkan sangatlah kuat. Sekuat bom atom apabila tidak dapat dikawal dengan baik.

Selain, pembelahan nuklear, pelakuran nuklear merupakan satu lagi tindak balas nuklear. Manusia masih belum mampu mengawal proses pelakuran nuklear.

Kalau manusia dapat mengawalnya, ia mampu mencipta nuklear yang mampu memusnahkan Bumi sekaligus kerana tenaga yang dihasilkan lebih kuat berbanding pembelahan nuklear.


Kelebihan Wakaf Membawa Umat Islam Ke Hadapan

Sebut pasal wakaf, semua sedia maklum ini sebenarnya peluang bagi orang Islam untuk berinfaq di jalan Allah s.w.t selain sedekah dan berzakat. Tetapi entah di mana silapnya, kesedaran orang Islam berkenaan soal wakaf masih lagi di tahap rendah. Sikap sebegini seharusnya diubah kerana wakaf sebenarnya mempunyai pelbagai kelebihan bukan saja terhadap orang yang berwakaf, malah memberi impak jauh lebih besar terhadap masyarakat dan negara amnya.

Sebelum menerangkan kelebihan wakaf, molek kiranya kita nyatakan perbezaan sedekah, zakat dan wakaf itu sendiri. Wakaf merupakan satu bentuk sedekah yang bersifat berterusan di mana harta itu perlu bersifat kekal seperti wang tunai atau tanah. Selagi mana harta wakaf itu dimanfaatkan, selagi itulah si pewakaf akan mendapat pahala berterusan walaupun selepas meninggal dunia. Contohnya, bila si pewakaf mewakafkan wang sebanyak RM10 di mana wang tersebut dikumpulkan dalam satu tabung kumpulan wakaf. Kemudian, wang tersebut digunakan untuk tujuan wakaf seperti pembinaan masjid, hospital, perpustakaan atau kemudahan awam yang memberi manfaat kepada semua. Selagi mana kemudahan wakaf itu dimanfaatkan oleh orang ramai dan kekal berada di situ, selagi itulah si pewakaf menerima pahala berterusan dari-Nya.

Sementara sedekah pula ialah satu ibadah di mana pahala hanya diraih bila si pemberi bersedekah. Dan ia boleh dalam pelbagai bentuk dari pemberian harta hinggalah senyum atau membantu orang lain. Terdapat banyak hadis Nabi Muhammad s.a.w berkenaan bentuk-bentuk sedekah. Antaranya, satu hadis yang diriwayatkan oleh Imam Bukhari dan Imam Muslim mafhumnya, “Setiap anggota badan manusia diwajibkan bersedekah setiap harinya selama matahari masih terbit; kamu mendamaikan antara dua orang yang berselisih adalah sedekah; kamu menolong seseorang naik ke atas kendaraannya atau mengangkat barang bawaannya ke atas kendaraannya adalah sedekah; setiap langkah kakimu menuju tempat solat juga dihitung sedekah; dan menyingkirkan duri dari jalan adalah sedekah.”

Sementara zakat pula bermaksud mengeluarkan harta mengikut syarat-syarat tertentu yang diagihkan kepada golongan-golongan tertentu yang ditetapkan syarak. Ia hanya boleh dikeluarkan apabila pemilik harta mempunyai harta melebihi keperluan diri dan tanggungannya serta harta tersebut melebihi atau mencapai paras nisab.

Dari segi kelebihan ketiga-tiga amalan ini, ia sama sekali tidak mengurangkan harta. Bahkan, Allah s.w.t memberkati dan merahmati harta orang yang melakukan amalan-amalan ini. Firman Allah s.w.t dalam ayat 39, Surah Saba’, “Katakanlah (wahai Muhammad): “Sesungguhnya Tuhanku memewahkan rezeki bagi sesiapa yang dikehendaki-Nya di antara hamba-hamba-Nya, dan Ia juga yang menyempitkan baginya; dan apa sahaja yang kamu dermakan maka Allah akan menggantikannya; dan Dialah jua sebaik-baik Pemberi Rezeki.” Dalam satu hadis, Rasulullah s.a.w bersabda, “Infaqkanlah hartamu. Janganlah engkau menghitung-hitungnya (menyimpan tanpa mahu bersedekah). Jika tidak, maka Allah akan menghilangkan keberkatan rezeki tersebut. Janganlah menghalangi anugerah Allah untukmu. Jika tidak, maka Allah akan menahan anugerah dan kemurahan untukmu.” (Riwayat Bukhari dan Muslim)

Tetapi ia tidak dapat mengatasi impak sedekah jariah terutama dari segi wakaf. Ini berdasarkan satu hadis yang diriwayatkan Abu Hurairah r.a, “Apabila matinya seseorang anak Adam itu maka terputuslah amalannya kecuali tiga perkara iaitu sedekah jariah, ilmu yang dimanfaatkannya dan anak yang soleh yang sentiasa mendoakan kepada kedua ibu bapanya.” (Riwayat Muslim) Ini saja sudah menunjukkan impak sedekah jariah atau lebih spesifik wakaf dalam kehidupan manusia bukan saja di dunia bahkan di akhirat. Lihat pula firman-Nya dalam ayat 261, Surah Al-Baqarah, “Bandingan (derma) orang-orang yang membelanjakan hartanya pada jalan Allah, ialah sama seperti sebiji benih yang tumbuh menerbitkan tujuh tangkai; tiap-tiap tangkai itu pula mengandungi seratus biji. Dan (ingatlah), Allah akan melipatgandakan pahala bagi sesiapa yang dikehendakiNya, dan Allah Maha Luas (rahmat) kurnia-Nya, lagi meliputi ilmu pengetahuan-Nya.”

Dari segi spiritual, ibadah wakaf sebenarnya merupakan tanda pengabdian manusia kepada Allah s.w.t dan sekaligus, mendekatkan lagi hamba tersebut kepada Penciptanya. Ini kerana untuk mengorbankan harta yang disayangi ke jalan yang diredhai-Nya bukanlah sesuatu yang mudah. Tetapi bagi manusia yang melihat akhirat sebagai matlamat kehidupannya, harta yang diraih dan dikumpul hanyalah alat untuk menyuburkan ladang pahala dan memberi manfaat kepada manusiawi sejagat. Atas sebab itulah, para sahabat Nabi s.a.w dan salafus soleh sentiasa berlumba-lumba mewakafkan harta mereka di jalan Allah. Dan ini seharusnya dicontohi umat Islam hari ini.

Misalnya, pada satu ketika, Madinah dilanda musim kemarau dan satu-satunya sumber air bersih ketika itu ialah sebuah telaga bernama Rummah atau Telaga Pemanah. Tetapi malangnya, sesiapa yang ingin mengambil air tersebut terpaksa membayar harga mahal yang dikenakan pemiliknya yang beragama Yahudi. Ini mendorong Rasulullah s.a.w bersabda, “Wahai Sahabatku! Sesiapa sahaja di antara kamu yang menyumbangkan hartanya untuk dapat membebaskan telaga itu, lalu mendermakannya untuk umat, maka akan mendapat Syurga Allah s.w.t.” Ini mendorong Uthman bin Affan r.a untuk membeli perigi berkenaan dari lelaki tersebut. Tetapi permintaan beliau tidak dilayan atas alasan lelaki tersebut akan mengalami kehilangan pendapatan sekiranya ia dijual. Lalu sahabat merangkap menantu Nabi itu menawarkan untuk membeli separuh dari pemilikan telaga tersebut, satu tawaran yang dipersetujui dengan harga 12,000 dirham.

Berdasarkan syarat pemilikan, mereka bergilir-gilir memiliki telaga setiap selang sehari. Pada hari Uthman r.a menguruskan telaga, penduduk Madinah boleh mengambil air secara percuma pada hari itu kerana telaga dimiliki beliau. Selain itu, mereka juga diingatkan untuk mengambil air dalam jumlah mencukupi kerana hari berikutnya, telaga itu menjadi milik lelaki Yahudi itu. Bila hari itu tiba, orang Yahudi itu terkejut kerana tiada siapa yang datang mengambil air dengannya. Merasakan apa yang berlaku merupakan satu kerugian, lelaki itu menjual separuh lagi pemilikan telaga kepada Uthman r.a dengan harga 8,000 dirham. Selepas mendengar apa yang berlaku, seorang lelaki cuba menawarkan harga mahal untuk membeli telaga tersebut daripada beliau. Tetapi tawaran lelaki itu ditolak sahabat Nabi yang mulia itu kerana hanya Allah s.w.t yang menjanjikan ganjaran lumayan kepadanya melebihi apa yang ditawarkan lelaki tersebut.

Dari segi ekonomi pula, ia merupakan tunjang ekonomi ummah dari dahulu sampai sekarang. Siapa sangka, ia sebenarnya salah satu bentuk pengagihan semula kekayaan bagi membolehkan orang lain merasai nikmat sama yang dikongsi. Orang yang bersedia berkongsi kekayaan mereka bukan saja dapat membantu orang lain terutama golongan memerlukan dapat hidup selesa, bahkan ia sebenarnya melembutkan hatinya dari dipengaruhi sikap bakhil. Motivasi sebegini ditekankan Allah s.w.t dalam firman-Nya iaitu ayat 38, Surah Muhammad, “(Ingatlah), kamu ini adalah orang-orang yang bertabiat demikian – kamu diseru supaya menderma dan membelanjakan sedikit dari harta benda kamu pada jalan Allah, maka ada di antara kamu yang berlaku bakhil, padahal sesiapa yang berlaku bakhil maka sesungguhnya ia hanyalah berlaku bakhil kepada dirinya sendiri. Dan (ingatlah) Allah Maha kaya (tidak berhajat kepada sesuatupun), sedang kamu semua orang-orang miskin (yang sentiasa berhajat kepada-Nya dalam segala hal). Dan jika kamu berpaling (daripada beriman, bertaqwa dan berderma) Ia akan menggantikan kamu dengan kaum yang lain; setelah itu mereka tidak akan berkeadaan seperti kamu.”

Selain sebagai satu bentuk pengagihan semula kekayaan, ia sebenarnya merupakan satu peluang untuk mengekalkan pemilikan harta dan aset membabitkan orang Islam. Ini kerana aset-aset sebegini bukan saja menjadi pemain utama sektor ekonomi, bahkan berpotensi menambah lagi kantung kewangan negara terutama membabitkan orang Islam. Buktinya pada era pemerintahan kerajaan Bani Abbasiyah, zaman tersebut menyaksikan kerajaan tersebut meraih pendapatan sebanyak 900 juta dirham dari institusi wakaf saja. Pada zaman moden hari ini, wakaf merupakan pemain ekonomi utama negara-negara Islam terutama dalam sektor perbankan. Di Turki misalnya, Badan Berkuasa Wakaf Turki (DGF) menubuhkan Bank Wakaf Turki dengan badan tersebut mempunyai pegangan saham sebanyak 75%. Bank ini merupakan bank terbesar di Turki dengan modal permulaan sebanyak 17 juta lira atau $45 juta. Kini, Bank Wakaf Turki mempunyai 300 cawangan di seluruh negara dan pedapatannya digunakan untuk apa saja urusan yang berkaitan wakaf seperti pentadbiran dan penambahbaikan aset wakaf.

Di sini dapat disimpulkan, bahawasanya wakaf bukan saja wadah bagi manusia menyebarluaskan kebaikan di dunia dan akhirat. Malah, ia sebenarnya boleh saja menjadi enjin ekonomi sesebuah negara bukan saja pada masa lampau tetapi juga sekarang. Benarlah, apa saja perintah-Nya itu bukanlah bersifat sia-sia. Bahkan, sebaliknya ia memberi manfaat kepada manusiawi terutama hamba-hamba-Nya yang beriman.

SUMBER


Helmut Kohl: Bapa Penyatuan Jerman

Helmut Kohl meninggal dunia pada 16 Jun yang lepas. Mungkin tak ramai orang Malaysia yang kenali beliau, tapi bagi orang Jerman, beliau adalah negarawan teragung selepas Otto Von Bismarck dan Konrad Adenaeur. Beliau adalah Bapa Penyatuan Semula Jerman (Father of German Reunification).

Kohl merupakan Chancellor (setaraf PM) Jerman Barat dari tahun 1982 hingga 1990, dan kemudian Chancellor Jerman Bersatu sehingga tahun 1998. Jasa utama beliau adalah menyatukan kembali negara Jerman yang telah berpecah selama 45 tahun.

Disebabkan kedudukan geopolitik Jerman yang berada di tengah-tengah Eropah, Jerman sentiasa dilihat sebagai ancaman oleh jirannya. Dalam sejarah, bangsa Jerman sentiasa berpecah belah. Jirannya seperti Perancis juga akan memastikan Jerman sentiasa berpecah agar tidak memberi ancaman.

Selepas Perang Tiga Puluh Tahun (1618-1648), bangsa Jerman berpecah kepada 360 negara. Jumlahnya dikurangkan kepada 39 selepas Perang Napoleon tamat pada tahun 1815. Pada tahun 1871, akhirnya bangsa Jerman menubuhkan sebuah negara-bangsa yang bersatu bernama Empayar Jerman.

Kemunculan Jerman telah mengubah imbangan kuasa (balance of power) di Eropah. Britain, Perancis dan Rusia melihat Jerman sebagai ancaman dan akhirnya Perang Dunia Pertama (WW1) meletus pada tahun 1914. Jerman kalah dalam WW1 dan dipaksa menandatangani Perjanjian Versailles yang menyebabkan Jerman kehilangan 10% wilayah asal.

Hitler mencabar Perjanjian Versailles dan membawa kepada WW2 (1939-1945). Selepas WW2, Jerman dipecahkan kepada Jerman Barat dan Jerman Timur. Jerman Barat menjadi negara kapitalis di bawah pengaruh Amerika, Jerman Timur pula menjadi negara komunis di bawah pengaruh Soviet Rusia.

Harapan untuk bangsa Jerman kembali bersatu timbul selepas penamatan pemerintahan komunis di Jerman Timur pada November 1989. Namun rancangan penyatuan semula Jerman ditentang oleh Britain dan Perancis. Mimpi ngeri sebuah Jerman bersatu kembali menghantui mereka.

PM Britain, Margaret Thatcher paling tidak bersetuju:

“Apa kejadah Jerman nak bersatu balik? Susah-susah je nenek moyang saya menewaskan mereka dua kali. No way!”

Dan Perancis masih trauma akibat Paris dua kali ditakluk oleh Jerman pada tahun 1871 dan 1940.

Bagaimana Jerman harus bersatu kembali tanpa menimbulkan kecurigaan dan kesangsian negara-negara jiran?

Kohl ada strateginya tersendiri.

Kohl mendekati Amerika. Kohl memberi pilihan kepada Presiden Amerika, George H.W. Bush:

“Bro, memandangkan Jerman Timur tidak lagi komunis, Jerman Barat pun tidak lagi diancam. Apa kata kami memilih untuk keluar daripada NATO dan jadi negara neutral?”

Bush balas: “Jangan ini macam bro. Tak per, saya sokong 100% Jerman bersatu asalkan korang kekal dalam NATO.”

Kemudian Kohl pergi dekat Soviet. Pemimpin Soviet, Mikhail Gorbachev sokong Jerman bersatu kembali, tetapi syaratnya Jerman harus keluar daripada NATO dan kekal neutral, agar tidak mengancam Rusia.

Kohl melihat peluang pada krisis kebuluran yang melanda Soviet ketika itu. Gorbachev meminta bantuan Kohl. Kohl kata OK.

Sampai saja di Moscow, Kohl kata: “bro, kalau kau paksa kami keluar dari NATO, kami tarik balik bantuan.”

Gorbachev cuak dan terpaksa menyokong Jerman untuk kekal dalam NATO selepas penyatuan semula.

Sebagai ahli NATO, tidak mungkin Jerman akan berperang dengan rakan sepakatannya iaitu Britian dan Perancis. Maka Britain dan Perancis pun tak boleh kata apa-apa dan membenarkan Jerman bersatu kembali.

Tapi Kohl sedar Perancis masih ada trauma dan fobia terhadap Jerman. Kohl nak menyedapkan hati Perancis. Maka Kohl mencadangkan untuk menubuhkan Kesatuan Eropah (EU) yang diterajui bersama oleh Perancis dan Jerman. Ini bermakna Jerman mengiktiraf Perancis sebagai pemimpin bersama blok Eropah. Perancis suka dan puas hati dengan cadangan tersebut, maka EU ditubuhkan pada tahun 1992.

Henry Kissinger pernah kata “poor old Germany, too big for Europe, too small for the world” yang memberi gambaran betapa kesiannya destini geopolitik Jerman. Namun Kohl telah berjaya mengubah nasib bangsanya dengan berpandukan kebijaksanaan balance of power. Kini bangsa Jerman dapat bangkit semula tanpa menimbulkan kecurigaan negara-negara jiran dan mencetuskan persengketan.

Kohl, bukan Hitler, adalah wira sejati Jerman.

Baca lebih lanjut di “The Fall of the Wall: The Path to German Reunification” (Hannes Bahrmann dan Christoph Links, 2017).

(gambar: seekor merpati putih muncul ketika Kohl berucap di depan Brandenburg Gate, Berlin pada Disember 1989. Dalam tradisi Barat, merpati putih merupakan simbol harapan. Dalam masa setahun, Jerman kembali bersatu)


Saintis Jumpa Bangkai Dinosaur Dalam Perut Buaya

Buaya merupakan reptilia yang berevolusi daripada “buaya zaman dinosaur”. Penjelasan ini lebih mudah difahami jika kita tengok dari segi bahasa saintifik. Buaya adalah haiwan yang tergolong dalam keluarga Crocodylidae.

Manakala “buaya zaman dinosaur” pula tergolong dalam order Crocodilia. Bermakna semua Crocodylidae adalah Crocodilia. Tetapi bukan semua Crocodilia adalah Crocodylidae. Ada keluarga-keluarga lain seperti alligator dan buaya bermuncung.

Sini semua boleh bayangkan yang suatu masa dahulu, ada spesis “buaya” yang besar gergasi sampai buat buaya sekarang nampak seperti cicak.

Memang benar. Ada buaya gergasi yang sudah lama pupus. Dan saintis baru-baru ini menemui fosilnya.

Zaman Yang Menggerunkan

Tidak terbayang nasib haiwan 95 juta tahun dahulu. Setelah puas lari daripada dinosaur pemangsa darat, singgah sekejap minum air di tebing tasik.

Tidak sempat letak lidah, air berkocak dan sebuah muncung bertaring keluar membaham. Itulah nasib seekor dinosaur herbivor dalam clade ornithopoda.

Dinosaur ini masih kecil, mungkin sedang menghirup air sebelum tiba-tiba seekor buaya keluar membaham dan menelan tanpa kunyah.

Diulangi semula, telan tanpa dikunyah.

Tidak lama selepas membaham, buaya ini mati. Saintis takkan mungkin dapat kenal pasti punca kematian. Mungkin ia tercekik tulang.

Entah kenapa ia mati. Tetapi memang ia mati dan tenggelam ke dasar, dimana rangkanya menjadi fosil… bersama rangka dinosaur dibahamnya.

Jadi ini adalah kali pertama saintis menemui fosil dinosaur dalam fosil buaya. Untuk faham macam mana buaya boleh telan dinosaur, saintis cuba kenal pasti saiznya dulu. Ada satu masalah di sini.

Buaya tersebut kehilangan ekor dan bahagian pinggulnya. Hanya tempurung kepala dan bahagian badan saja difosilkan.

Maksudnya, rangka buaya ini tidak lengkap. Dalam keadaan tidak lengkap itulah saiznya mencecah 2.5 meter (Weisberger, 2022). Dapatan tulang pula mengesahkan usianya masih muda. Bermakna buaya ini boleh mencecah 5 meter pun jika mencapai usia matang.

Nama Saintifik Buaya Tersebut

Selalunya penemuan spesis baru akan disusuli nama saintifik. Untuk buaya ini, saintis berkenaan memberi nama confractosuchus sauroktonos yang bermaksud “buaya patah pemusnah dinosaur”.

Nama ini memang nampak macam diberi saintis yang mungkin mabuk. Tetapi ada ilmu di sebaliknya. “Buaya” merujuk pada jenisnya iaitu crocodilian. “Patah” pula adalah rujukan fosilnya yang patah semasa digali keluar.

Malah patahnya fosil ini membawa berkat saintifik juga… kerana dari situlah saintis perasan ada fosil dinosaur dalam perut buaya tersebut, yang memangkinkan nama “pemusnah dinosaur”.

Takkan kerana satu buaya terus diberi nama “pemusnah dinosaur”. Tidak, sebenarnya. Crocodilia memang selama ini diketahui sudah hidup bersama dinosaur… sejak barangkali 251.9 juta tahun yang lalu (Conger, 2021).

Sebelum ini pun saintis pernah jumpa rangka fosil dinosaur lain yang mempunyai gigi buaya pada tulang.

Cuma memang susah untuk jumpa buaya yang “berisi dalam perut”. Ini adalah kerana perut buaya penuh dengan asid kuat yang menghakis makanan.

Oleh yang demikian, inilah kali pertama saintis jumpa buaya bermakanan. Dan dapatan ini tentu sekali menganugerahkan keberkatan ilmu untuk dimanfaatkan semua.

Kerana rata-ratanya orang ingin belajar selok-belok buaya, supaya dapat mencegah diri daripada buaya reptilia dan buaya mamalia.

Buaya mamalia? Alah, buaya yang bawa korang masuk hotel mewah sementara isteri mereka merempat dalam rumah.

RUJUKAN:

Conger, C. (2021, April 28). Did Crocodiles Descend from Dinosaurs? Howstuffworks.

Weisberger, M. (2022, Februari 16). ‘Killer’ Cretaceous croc devoured a dinosaur as its last meal. Live Science.


10 Fakta Pelik Tentang Maharaja-maharaja China

Rakyat tanah besar China di zaman silam memanggil Maharaja mereka “Huang Di” yang bermaksud syurga dan bumi, ia nama untuk kedudukan teragung pemerintahan monarki China.

Gelaran “Huang Di” dicipta oleh Qin Shi Huang, Maharaja pertama Dinasti Qin. Berdasarkan kiraan statistik dari tahun 221 SM sejak Maharaja pertama Qin Shi Huang menaiki takhta hinggalah ke tahun 1912 setelah Maharaja terakhir Pu Yi digulingkan, terdapat sejumlah 495 orang Maharaja China pernah memerintah sepanjang 2132 tahun tersebut. Di antara mereka.

Dalam ramai-ramai Maharaja China tu mesti ada yang bersifat pelik. Kita boleh ketahui banyak fakta yang menarik dan pelik tentang mereka melalui Arkib Maharaja China, berikut adalah sepuluh fakta pelik tentang maharaja-maharaja China yang datang dari zaman berbeza.

Zhao Tuo (203-137 SM) adalah seorang panglima yang terkenal di Dinasti Qin dan ketika kejatuhan menimpa dinasti itu, dia mendirikan kerajaan Nanyue dan menjadi Maharaja pertama kerajaan itu.

Semasa pemerintahannya, beliau mempromosikan integrasi orang-orang Cina dan Vietnam dengan membawa budaya dan teknologi maju yang dicipta tamadun China ke selatan.

Dia meninggal dunia pada usia 103 tahun, yang dianggap sebagai orang yang sangat tua walaupun hari ini.

Sima Yan (236-290), atau gelarannya, Maharaja Wu Jin, adalah pengasas Dinasti Jin. Dikatakan bahawa dia memiliki seramai 10,000 orang gundik!

Dia pernah mengeluarkan titah diraja yang “mengharamkan perkahwinan” selama beberapa tahun hanya kerana mahu memberi ruang untuk dia menganjurkan sejenis program yang seakan-akan seperti rancangan ‘Beauty Pageant’ hari ini, ia bertujuan untuk mencari, mengumpul dan memilih wanita muda dari seluruh negeri untuknya.

Program itu menambah keperluan membesarkan bahagian harem istananya kerana peningkatan kemasukan gundik-gundik baharu seramai lebih 5,000 wanita yang cantik. Betapa ramainya gundik hingga dia sendiri merasa sukar untuk memutuskan gundik yang mana akan dipilih untuk bermalam dengannya.

Jadi dia memilih melalui kaedah yang juga pelik, dia akan duduk di atas tandu kecil beroda yang ditarik oleh biri-biri dan membiarkan biri-biri berjalan secara rawak di dalam istana, dia akan memilih dan bermalam dengan mana-mana gadis bertuah itu di dalam bilik dimana biri-biri itu berhenti.

Jika kelazimannya seorang Raja memiliki ramai gundik, atau sekurang-kurangnya beberapa orang isteri seperti Maharaja Guangxu yang mempunyai seorang maharani dan dua gundik, maka ia kelihatan hampir mustahil untuk mengaitkan maharaja dengan monogami.

Tetapi sebenarnya ia pernah wujud, Zhu Youtang (1470-1505), Maharaja Xiaozong dari Dinasti Ming, adalah satu-satunya maharaja yang hanya mempunyai seorang isteri sahaja. Dia hanya berkahwin dengan seorang maharani bernama Zhang, bahkan dia tidak ada gundik.

Mereka hidup bersama seperti kehidupan rakyat biasa yang berkeluarga. Satu perkara yang tidak mudah untuk dilakukan seorang maharaja. Dikatakan juga bahawa dialah insan yang mencipta berus gigi pertama di dunia.

Yang Guang (569-618), Maharaja kedua Dinasti Sui mempunyai pencapaian yang luar biasa dan kezaliman yang terkenal. Beliau bertanggungjawab ke atas pembinaan Grand Canal, membuka Jalan Sutera dan menaiktaraf sistem peperiksaan.

Tetapi dia juga memeras rakyat dengan cukai yang tinggi dan mengerah buruh paksa yang akhirnya menyebabkan keruntuhan dinasti itu. Walau bagaimanapun, dia benar-benar seorang lelaki yang kacak. Buku sejarah mencatatkan bahawa dia “kacak dan cerdik semasa usia muda”

Maharaja Qianlong (1711 – 1799) dari Dinasti Qing ini sangat dikenali rata-rata orang Cina, dia juga mempunyai ‘kerja sampingan’ iaitu penyair. Beliau adalah penyair dengan hasil karya paling banyak di dunia.

Menurut rekod, beliau menulis sebanyak 41863 puisi sepanjang hidupnya. Bahkan koleksi puisi “Quan Tang Shi” (Complete Tang Poems), koleksi syair Tang yang terbesar pun hanya mempunyai 48,000 syair hasil karya oleh lebih daripada 2200 pengarang.

Jangka hayat Qianlong adalah 89 tahun yang bersamaan dengan sekitar 32,000 hari. Tolak masa kecilnya, beliau mempunyai kurang daripada 30,000 hari untuk menulis puisi. Ini bermakna dia mencipta lebih daripada satu puisi setiap hari.

Li Longji (685-762), atau Maharaja Xuanzong dari Dinasti Tang, adalah seorang yang pakar dalam seni kaligrafi dan merupakan salah seorang kaligrafi imperial yang terkenal.

Dia juga mempunyai pemahaman yang baik tentang drama, tarian dan muzik. Beliau adalah seorang komposer yang hebat dan mencipta banyak lagu. Beliau juga mengasaskan pusat teater “Li Yuan”, jadi dia diiktiraf sebagai pengasas teater Cina.

Liu He (59 SM), seorang maharaja Dinasti Han yang berusia 19 tahun, jadi dia sangat nakal. Semasa pemerintahannya selama 27 hari, dia telah melakukan kira-kira 1127 perkara-perkara yang tidak masuk akal, membuat huru-hara besar di istana.

Didorong oleh kemarahan dan hilang kesabaran, menteri yang berkuasa waktu itu, Huo Guang akhirnya menurunkan dia dari takhta.

Wang Mang (45 SM – 23 M) adalah pengasas dan maharaja pertama dan terakhir Dinasti Xin, dinasti yang pendek umur. Beliau adalah peminat sains.

Dia mengarahkan doktor untuk menjalankan kajian anatomi manusia yang pertama dalam sejarah China. Beliau menyokong ujian penerbangan terawal dan pernah berhasrat untuk mencipta pesawat bagi menyerang bandar-bandar.

Dikatakan bahawa dia mencipta sejenis perkakas matematik, iaitu angkup vernier (vernier caliper) pertama di dunia yang hampir sama dengan perkakas matematik zaman moden dari segi struktur dan fungsi.

Beliau adalah penyelidik makanan buatan pertama dan menjalankan pengeluaran susu buatan.

Tidak ada seorang pun yang terfikir bahawa dia akan menjadi sangat berpengaruh, tapi mari kita lihat apa yang telah dilakukannya, anda akan tahu kenapa.

Yang Jian (541-604) berjaya menyatukan negara yang telah berpecah beratus-ratus tahun dengan menubuhkan Dinasti Sui. Beliau dikenali dengan gelaran Maharaja Wen.

Perpaduan politik yang diusahakan olehnya telah kekal selama berabad-abad, menjadikan China menjadi salah satu negara yang kuat di dunia. Dia dihormati sebagai “Saint Khan”.

Beliau mengasaskan sistem Tiga Jabatan dan Enam Kementerian, meminda undang-undang dan menjalankan pembaharuan mata wang dan mewujudkan sistem peperiksaan empayar.

Di dalam buku tulisan Michael H. Hart, pengkaji dari Amerika Syarikat, pada 1978, “The 100: Ranking of the Most Influential Persons in History,” Yang Jian menduduki tangga ke 82 sebagai manusia paling berpengaruh dalam sejarah dunia.

Selepas kalah dalam Per4ng Candu, kerajaan Dinasti Qing menandatangani beberapa perjanjian yang amat memalukan, terpaksa menyerahkan wilayah ke tangan asing dalam bentuk pajakan dan perlu membayar sejumlah besar pampasan ganti rugi perang yang menyebabkan Dinasti Qing menghadapi masalah kewangan.

Maharaja Daoguang (1782 – 1850) memotong peruntukan makanan untuk diri sendiri dan beberapa kepentingan mililnya sendiri. Beliau bahkan memakai pakaian yang bertampal dan koyak. Dikatakan bahawa tradisi makanan “satu sup dan empat hidangan” telah diturunkan darinya.


Cyrus The Great: Penakluk Timur Dan Barat

Dalam lipatan sejarah, terdapat banyak kisah para pemerintah yang bertanggungjawab membina empayar untuk kerajaan masing-masing sekaligus menjadikan mereka sebagai penakluk yang hebat.

Antara manusia yang termasuk dalam senarai ini ialah Iskandar Agung (Alexander the Great), Cyrus Agung (Cyrus the Great), Suleiman al-Qanuni dan Genghis Khan. Dalam kes Cyrus, baginda bertanggungjawab menjadikan Empayar Parsi yang diperintah oleh Dinasti Achaemenidnya sebagai sebuah kerajaan yang disegani.

Tidak banyak yang diketahui oleh sejarawan dan pengkaji tentang latar belakang awal Cyrus. Ini kerana kebanyakan kisah kelahiran dan zaman mudanya berasal daripada tradisi lisan dan hanya direkodkan oleh penulis-penulis Yunani seperti Herodotus, Ctesias dan Xenophon.

Ketiga-tiganya mempunyai versi berbeza tentang siapa ayahanda dan bonda Cyrus. Dalam versi Herodotus, baginda merupakan putera kepada Raja Parsi, Cambyses (580-559 SM) dan Permaisuri Mandane dari Median yang juga puteri Raja Median, Astyages.

Sementara Ctesias pula menceritakan Cyrus sebenarnya anak seorang penjenayah Parsi bernama Artadates dengan ibunya, Argoste merupakan pengembala kambing. Tambahnya, baginda pernah berkhidmat sebagai pembesar di istana Astyages sebelum terlibat dengan rampasan kuasa yang menyingkirkan Raja Median itu.

Selepas Cyrus menaiki takhta, baginda mengambil Astyages sebagai ayahanda angkat dan mengahwini puterinya, Amytis. Tetapi melihat kepada rekod-rekod Achaemenid termasuk Inskripsi Behistun dan Silinder Cyrus, Cyrus merupakan seorang Raja Anshan (sebuah kerajaan di Fars) yang juga putera kepada Cambyses.

Tetapi
perlu diingat, inskripsi Achaemenid tidak pernah menyebut sebarang pertalian
darah antara Cyrus dengan Astyages. Walaupun wujud kemungkinan berlakunya perkahwinan
membabitkan keluarga-keluarga diraja Iran, tidak mustahil baginda mendakwa
dirinya cucu Astyages semata-mata untuk menunjukkan kesahihan baginda sebagai
pewaris takhta (versi Herodotus) atau berkahwin dengan Puteri Amytis (versi
Ctesias). Ketiga-tiga penulis Yunani bersetuju pada satu ketika, Cyrus pernah
menghabiskan masa di istana Astyages. Ia mungkin satu fakta tetapi tidak
mustahil ia sebenarnya satu legenda lisan penduduk tempatan.

Pencapaian hebat Cyrus sebagai pemerintah dan penakluk bermula dengan penaklukan ibu kota Media, Ecbatana dan disebut bukan saja oleh Herodotus tetapi juga dua sumber utama Babylon iaitu Silinder Nabonidus dari Sippar dan Kisah Nabonidus. Menurut Silinder Nabonidus, Cyrus bangkit memberontak pada tahun 553 SM dan berjaya mengalahkan angkatan besar Median dengan sekumpulan kecil tenteranya.

Sementara Kisah Nabonidus pula mencatatkan Astyages menggerakkan askarnya untuk menggempur baginda pada tahun 550 SM tetapi ditangkap oleh askarnya yang memberontak sebelum diserahkan kepada Cyrus. Dari situ, baginda menawan Ecbatana dan mengambil banyak harta rampasan perang.

Perbezaan dua tahun dari dua sumber Babylon ini boleh dijelaskan dengan pemberontakan Cyrus bermula pada 553 SM, disusuli serangan balas oleh Astyages pada tahun 550 SM dan akhir sekali, pemberontakan tentera Median yang memilih menyebelahi baginda.

Sementara Herodotus pula menceritakan kisah yang lebih teliti. Pemberontakan Cyrus sebenarnya dicadangkan oleh seorang pembesar Median bernama Harpages yang berang dengan Astyages atas kesilapan lamanya. Mendengar berita pemberontakan ini, Raja Median itu melantik ironinya Harpages sebagai panglima perang untuk memerangi Cyrus. Tetapi apabila kedua-duanya bertemu, beliau bersama tentera Median berpaling tadah dan menyertai Cyrus.

Semua sumber bersetuju bahawa Cyrus memilih untuk tidak membunuh Astyages dan jika mengikut versi Ctesias, baginda juga berkahwin dengan puterinya, Amytis. Dengan Astyages diangkat sebagai ayahanda angkat dan ayahanda mertuanya, Cyrus menunjukkan kepada semua bahawa baginda orang paling layak menaiki takhta kerajaan berkenaan.

Selepas baginda bergelar raja, seluruh tanah jajahan Median jatuh ke tangannya. Bagaimanapun, tidak diketahui keluasan sebenar saiz jajahan kerajaan itu. Tetapi itu sudah cukup menjamin dan mengukuhkan kuasa dan prestij Cyrus di Penara Iran.

Selepas
berjaya menjadi seorang raja, perhatiannya kini beralih kepada pembinaan sebuah
kota baru bernama Pasargadae. Ia berperanan sebagai kota upacara semasa
tahun-tahun awal era Achaemenid dan tidak pernah direka untuk menempatkan
populasi yang ramai. Pasargadae terdiri daripada beberapa monumen yang
bertebaran sekitar Lembah Murghab seperti Tall-e-Takht, Istana P, Istana S, makam
Cyrus dan puteranya, Cambyses. Monumen-monumen ini mengandungi pelbagai elemen
dari dunia purba seperti elemen zigurat Assyria dan gaya kerja batu dari Ionia.

Selepas
Ecbatana jatuh ke tangannya, tumpuan kini dihalakan kepada Lydia. Lydia
dikatakan jatuh antara tempoh kejatuhan Ecbatana (550 SM) dengan kejatuhan
Babylon (539 SM). Menurut Silinder Nabonidus, kempen ini dikatakan bermula dari
arah barat Sungai Tigris pada tahun 547 SM tetapi berdasarkan catatan sejarawan
hari ini, kempen Cyrus mensasarkan sasaran berbeza. Dalam catatan Herodotus,
Raja Lydia iaitu Croesus (560-547 SM) yang juga kekanda/adinda ipar Astyages
bertanggungjawab mencetuskan perang antara dua kerajaan ini dengan menyeberangi
Sungai Halys dan menjarah Pteria, sebuah bandar Cappadocia tetapi masih di
bawah pengaruh Dinasti Achaemenid. Tindakan ini berlaku untuk membalas dendam
kekalahan kekanda/adinda iparnya itu di tangan Cyrus.

Apabila kedua-dua angkatan bertemu di Pteria, pertarungan sengit tercetus tetapi berakhir dengan jalan buntu. Bila musim sejuk menjelang, Croesus menggerakkan askarnya kembali ke Lydia tetapi dikejar Cyrus hingga ke Thymbra. Bagi melemahkan angkatan Raja Lydia itu, Cyrus mengarahkan unta-unta Arab yang dikenali sebagai dromedary digerakkan tenteranya untuk melemahkan pasukan berkuda Lydia.

Ini membolehkan mereka memaksa Croesus berundur ke ibu kotanya, Sardis sebelum ibu kota Lydia itu jatuh selepas dikepung selama 14 hari. Tidak diketahui apa yang berlaku kepada Croesus selepas kejatuhan kerajaannya. Herodotus, Ctesias dan Xenophon berpandangan Cyrus hendak menghukum baginda tetapi memilih melepaskannya dan melantiknya sebagai penasihat kerajaan.

Namun, sesetengah sejarawan berpandangan keterangan tersebut bersifat legenda dan tidak mustahil Croesus dihukum sebagai pengajaran kepada sesiapa yang cuba menentang Cyrus. Selepas kejatuhan Sardis, seorang pembesar Lydia bernama Pactyes diberi amanah menguruskan perbendaharaan kerajaan berkenaan dan diarah membawa harta-harta kerajaan berkenaan kembali ke Parsi.

Tetapi Pactyes mengambil kesempatan dengan menggunakan harta tersebut untuk merekrut askar-askar upahan bagi mencetuskan pemberontakan. Pada awalnya, usaha menghapuskan pemberontakan diserahkan kepada Mazares tetapi selepas beliau mati sebelum kempen sempat dilaksanakan, tanggungjawab itu diserahkan kepada Harpages/Harpagus. Beliau bertanggungjawab menawan baki seluruh Asia Kecil termasuk menawan Lycia, Cilicia dan Phoenicia dengan membina tambak-tambak.

Sebelum kejatuhan Lydia, wujud kempen lain membabitkan Cyrus dengan puak Bactria dan Sacae. Dalam kes Bactria, selepas mendengar layanan baik yang diberi baginda terhadap Astyages, mereka memilih untuk tunduk kepadanya.

Dalam kes Sacae pula, raja mereka bernama Amorges berjaya ditawan oleh pasukan Cyrus dalam satu kempen. Untuk menyelamatkan suaminya, Permaisuri Sparethra mengumpulkan 500,000 tentera (300,000 lelaki dan 200,000 wanita) untuk menggempur tentera Achaemenid dan berjaya mengalahkan Cyrus.

Amorges kemudiannya dilepaskan dan menjadi sekutu baginda semasa kempen Cyrus di Lydia. Selepas berjaya menawan Armenia pada pertengahan abad keenam SM, baginda melantik sekutunya, Tigranes Orontid sebagai raja baru Armenia.

Pada tahun 539 SM, baginda memfokuskan usaha menawan Babylon. Seperti mana raja-raja lain dalam sejarah, sudah pasti baginda mendengar keluh-kesah penduduk setempat yang berang dengan tindak-tanduk raja mereka, Nabonidus. Orang Babylon sudah naik muak dengan sikap Nabonidus yang berterusan mengenakan buruh paksa dan merendah-rendahkan dewa mereka, Marduk.

Justeru untuk menawan Babylon, angkatan Cyrus menggali terusan-terusan bagi membolehkan mereka menyeberangi sungai. Apabila kedua-dua tentera bertemu di Opis, Cyrus berjaya mengalahkan mereka dan terus mara ke Babylon.

Sebaik berita keberangkatan baginda diketahui orang ramai, penduduk Babylon membuka seluas-luasnya pintu gerbang kota mereka dan menyambut Cyrus bak seorang wira. Nabonidus yang ketakutan melarikan diri dan tugas menangkap Raja Babylon itu diserahkan kepada Gabenor Gutium, Ugbaru.

Selepas dua minggu diburu angkatan Cyrus, akhirnya Nabonidus berjaya ditangkap dan Babylon akhirnya jatuh ke tangan baginda. Sejarawan berpandangan sebelum jatuhnya Babylon, wilayah-wilayah jajahan Babylon berkemungkinan sudah jatuh lebih awal ke tangan Harpages/Harpagus sekaligus memudahkan usaha Cyrus menawan kerajaan berkenaan.

Untuk menawan hati penduduk Babylon, satu silinder turut dihasilkan yang dikenali sebagai Silinder Cyrus. Silinder ini menceritakan perihal baginda sebagai seorang raja yang baik dengan Nabonidus digambarkan sebagai raja yang tidak cekap dan zalim. Semasa di Babylon inilah, baginda membebaskan rakyat wilayah-wilayah yang ditawan Babylon termasuk Bani Israel.

Sebut pasal agama, tidak diketahui agama yang dianuti baginda dengan pelbagai teori dari Majusi (Zoroastrian) hinggalah Dewa Ahura Mezdah. Menurut Xenophon, Cyrus dikatakan menyembah dewa sumpahan Mithra tetapi dengan kewujudan rekod baginda menyembah Marduk dan Nabu (dewa-dewi Babylon), berkemungkinan baginda mengamalkan agama yang diamalkan oleh kerajaan-kerajaan tempatan.

Seperti
mana waktu kelahiran dan masa mudanya, tidak diketahui apa yang berlaku kepada
Cyrus pada tahun-tahun terakhir kehidupannya. Menurut Herodotus, baginda
mangkat semasa melawan puak nomad Massagetae dengan kepalanya dikatakan dipenggal
ketua puak berkenaan, Ratu Tomyris sebagai membalas dendam kematian puteranya.
Ctesias pula mendakwa Cyrus mati semasa menamatkan pemberontakan puak Derbices
dari Asia Tengah sementara Berossus mendakwa baginda mangkat semasa melawan
puak Dahae.

Yang pasti, Cyrus memang mangkat di Asia Tengah semasa proses perluasan kuasanya. Berdasarkan catatan-catatan Babylon, Cyrus dikatakan mati sebelum Disember 530 SM. Baginda kemudiannya dimakamkan di Pasargadae bersama jubah, pedang dan barang kemasnya. Selepas itu, takhta Achaemenid diisi oleh puteranya, Cambyses II dan kerajaan itu terus bertahan selama 200 tahun sebelum dimusnahkan oleh Alexander.

Alexander yang mempunyai impian meniru Cyrus berjaya membina sebuah empayar yang luas tetapi gagal meniru kelebihan idolanya itu sebagai seorang pentadbir sekaligus menyaksikan Empayar Macedon yang dibinanya berpecah-belah selepas kemangkatannya pada 323 SM.

RUJUKAN:

Nijssen, Daan. (2018). Cyrus the Great. Ancient.eu. https://www.ancient.eu/Cyrus_the_Great/


Filem Hantu Kak Limah Dalam Realiti Masyarakat Malaysia

1. Harap Subsidi – Orang kampung semua tunggu subsidi baja. Realitinya, minyak dah tak ada subsidi dan diikat pada purata harga minyak mingguan, namun orang kita masih hidup dalam illusi subsidi. Dan tanpa kita sedar, kita jadi bangsa yang diikat oleh subsidi dari A hingga Z.

2. Percaya Khabar Angin – Semua orang kampung sangka kak limah hantu padahal dia gila. Hari ini kat facebook, berapa banyak antara kita senang sangat percaya khabar angin. Khabar angin berlambak kita peluk laksana sebuah kebenaran yang nyata. Lagi-lagi dari politikus pujaan kita.

3. Kalau kerja gomen semedang seminar – si baler keje bawak ambulans asyik-asyik ade seminar. Maknanya orang kita ni, terutama yang kerja kerajaan, dan swasta juga (jangan nak lari) banyak yang nak mengular dengan seribu alasan. MC lah, ada seminar, bini sakit dan sebagainya.

4. Belum apa-apa dah menghukum – contoh anak kak limah pergi panjat gunung kinabalu, sihat walafiat tapi pak abu si ketua kampung kata dia mati jatuh gaung. Itulah orang kita. Sebuah kes belum diadili, namun ramai yang dah jadi hakim jatuhkan hukum. Lagi-lagi kes jenayah yang viral.

5. Tak tengok akademi fantasia ke – sikap masyarakat yang suka tengok rancangan hiburan. Kita dari dakwah agama, ke menyanyi, jawab kuiz, semua harus dibawa dalam bentuk hiburan menandakan bahawa sesungguhnya masyarakat kita berenang dalam hendonism.

6. Panggil bomoh globalisasi – semedang ada yang mohon bantuan perdukunan dan perbomohan. Seolah-olah semua penyakit di dunia ini ialah angkara ilmu hitam dan bomoh. Seolah-olah semua perkara yangt berlaku di dunia adalah angkara jin, hantu dan iblis sahaja. Bagi aku, nak percaya bomoh ni semua selepas kau ikhtiar habis perubatan moden.

Perubatan moden tu bukan fizikal jer, tapi mental. Berapa banyak antara kita yang tak tahu kita ada penyakit mental. Bipolar, Multiple Personality Disorder, dan gejala-gala seperti kemurungan, depresi yang melampau. Banyak yang salah faham penyakit yang disebut di atas dengan buatan orang. Akhir sekali penyakit yang boleh diubati dek perubatan moden, kekal jadi barah apabila kita lagi suka baca jampi dan percaya orang hantar jin.

Orang kita hari ini juga suka benda ajaib dari benda sains yang ikut peraturan alam. Sebab tu produk pseudo-sains yang jelmaan amalan perbomohan alaf baru banyak dianuti banyak orang kita. Dan ingat ya, bomoh-bomoh ni dosa berat. Khurafat. Jumpa ustaz pulak pastikan kita jangan lupa perubatan moden. Yang berjumpa dengan ustaz, secara peribadi kata saya periksa sakit secara fizikal dan mental di hospital sebelum berjumpa dengan ustaz. Biar ikhitiar secara halus ini kita jadikan jalan selepas mencuba

7. Hamba Politik – sembang pasal Che Nin meninggal dunia tapi larut ke pilihanraya. Maknanya orang kita ialah hamba politik tanpa kita sedar. Hari ini lihatlah di portal-portal berita online, kisahnya pasal perogol rogol anak, entah dikaitnya dengan Najib. Kisah pasal anak-anak tahfiz jadi mangsa khianat, di doanya politikus yang dibenci jadi abu dibakar hidup-hidup.

8. Tindakan melulu – Ucop gila nak bakor rumoh kak limah secara demokrasi katanya. Tragedi rumah tahfiz dibakar kerana kononnya khianat adalah kerana perbuatan melulu suspek. Rakyat Malaysia terus menjatuhkan hukuman tanpa perbicaraan juga tindakan melulu. Mereka yang menaikkan ke facebook gambar-gambar OKT bawah umur ini juga tindakan melulu.

Mereka yang menunding jari ke pelbagai pihak dalam kes tragedi ini juga melulu. Mereka yang mintak seluruh tahfiz kena tutup jugak melulu. Mereka yang bukan Islam yang memandai-mandai menyamakan konsep martyr dan syahid akhirat dalam Islam lalu menembak orang Islam pun sebuah tindakan melulu. Kita adalah bangsa yang terlalu melulu-lulu dalam segala tindak-tanduk kita.

9. Sembang kencang – Abi Hurairah bawak moto lari dari kak limah katanya 8 tiang dia pergi padahal 8 batu nesan je. Ini tak perlu aku ulas. Setiap hari ada jer manusia sembang kencang. Lagi-lagi kat facebook ni. Hiperbola jer lebih. Yang tak boleh tahan, yang suka sembang kencang dengan kisah versi “makcik pakcik jiran mak aku yang nampak” semata-mata nak justifikasikan cerita dia.

10. Mesyuarat JKKKKKKK – panggil semua orang kampung untuk cari jalan menyetel dan meng-settle-kan masalah hantu kak limah Dalam aspek ini, ia menggambarkan kepimpinan pemerintah yang mana bila ada musibah baru nak tubuhkan suruhanjaya khas, siasatan khas, mesyuarat tergempor, pasukan khas kajian. Padahal kalau pemerintah dah ambil langkah berjaga-jaga, SOP yang betul, dan pengurusan yang cemerlang, kebanyakan masalah tidak perlu suruhanjaya khas, siasatan khas, dan sebagainya.

11. Kita bubarkan parlimen, tubuhkan parti baru – Pak Abu tiba-tiba sarankan usul diatas bila ditanya apa tindakan selanjutnya semedang bomoh-bomoh globalisasi gagal mengekang kak limah.Yang ini setempek kepada ahli politik. Bila tak setuju lompat parti. Tubuh parti baru. Tak pun masuk parti lawan.

12. Tak nampak kemajuan depan mata – masa awal-lawal filem ni ditunjukkan jaga kilang pasior kena sampuk dek ufo. Diakhir filem, bila orang-orang kampung dan ambulans kejor kak limah ghopenye yang disampuk tu bukan ufo tapi kren. Baler si pemandu ambulans sindir – itulah kemajuan didepan mata tak nampak.

Ini menunjukkan perlambangan masharakat yang seharian mengomel sana sini akan kekurangan yang semerba walhal banyak pembangunan dan penambahbaikan wujud didepan mata tapi buat-buat tak nampak. Mungkin sebab silau dek politik. Anggap lampu kren tu politik kepartian yang menyelubungi massa dengan persepsi tak baik berkenaan negara.

13. Aku ini ourang Indonesiyya – yang ni bukan masharakat kita tapi orang negeri seberang yang apa benda pun dia nak menang, dia je yang hebat, dia je yang serba serbi bagus. Depa je la yang betul. Depa sajalah yang paling mendunia. Kopassus no 3 paling kuat di Asia kata deme. Siap jampi lah natrium kalsium magnesium segala. Lawan yeti la. Sampai terusan Suez la. Gunung Everest lah. Bomoh globalisasi lah. Sekali kena tampor kak limah menggelupur serba serbi.

14. Ucop Yang Tak Lumpuh Tapi Pakai Wilcha – sI Ucop ni suruh si Abi dok tolak dia dalam kerusi roda. Tapi sebenarnya kaki dia elok jer. Tapi penduduk kampung seolah-olah buat-buat buta akan kemampuan Ucop.

Ini adalah perlambangan kepada orang Melayu yang yang rela disontot oleh scammer, MLM, skim piramid dan seumpama dengannya. Bukti penipuan dah ada depan mata. Orang tu ada track rekod menjahamankan periuk nasik orang. Tapi atas nama “tak baik menjatuhkan bisnes orang Melayu”, maka ramai rela ditipu oleh para scammer.

Sama juga dengan kes orang ternama. Hanya sebab depa ada nama, kaya-raya dan berjawatan, banyak orang kita tutup mata akan perangai jelik mereka. Alasannya, “dia tu Melayu berjaya, kaya-raya. Kau ada apa?” Maka kita berterusan jadi masyarakat yang tutup mata akan kesalahan orang berkedudukan. Perangai tidak senonoh mereka ternampak halal di mata kita.

Lagi-lagi dalam filem, Ucop anak saudara tok ketua. Berkedudukan. Tak gitu?


Kisah Persahabatan Magneto & Profesor X

Dalam komik dan filem Marvel terbitan 20th Century Fox, hubungan Charles ‘Profesor X’ Xavier dan Erik ‘Magneto’ Lensherr saling bertentangan antara satu sama lain. Walaupun berbeza falsafah tentang kedudukan dan hak mutan, itu tidak menghalang kedua-duanya menjaga persahabatan yang terjalin. Kisah persahabatan dua figura mutan ini sebenarnya tidak jauh berbeza daripada apa yang digambarkan dalam filem.

Kedua-duanya bertemu di sebuah hospital psikiatri di Haifa, Israel selepas tamat Pe.ra.ng Dunia Kedua (WWII). Pada ketika itu, Profesor X berkhidmat sebagai pakar perubatan dengan Magneto sebagai sukarelawan. Tanpa mengetahui kedua-duanya merupakan mutan, Xavier dan Lehnsherr berkenalan dan pantas menjadi rakan baik.

Disebabkan kedua-duanya mempunyai latar belakang berbeza, ia dilihat mempengaruhi pandangan masing-masing tentang mutan. Xavier mempunyai latar belakang sebagai cendekiawan dari Universiti Oxford dan pernah berkhidmat sebagai ten.te.ra Amerika Syarikat semasa Pe.ra.ng Korea. Sementara Lehnsherr pula terselamat daripada peristiwa Holo.cau.st selepas menjadi tahanan di Auschwitz.

Dalam perbincangan mereka berkenaan apa reaksi manusiawi apabila dipertemukan dengan bangsa yang lebih kuat (mutan), Profesor X bersikap optimistik dan percaya hubungan baik boleh terjalin antara kedua-dua pihak. Tetapi bagi Lehnsherr yang pernah merasai penindasan rejim Orang Yang Tak Boleh Disebut Namanya, itu dianggap mustahil. Sebaliknya, beliau percaya kelompok tersebut akan ditindas seperti mana kelompok minoriti lain.

Kuasa kedua-duanya terbongkar apabila mereka menghalang sekumpulan ejen Hydra diketuai Baron Wolfgang von Strucker cuba menculik seorang pesakit bernama Gabrielle Heller. Kumpulan tersebut mendapat tahu wanita itu menyimpan rahsia tentang emas rejim Jerman dan cuba mendapatkannya. Magneto cuba membu.n.uh von Strucker tetapi dihalang oleh rakan baiknya itu.

Sedar perbezaan falsafah kedua-duanya terlalu sukar untuk diterima, Lehnsherr memilih meninggalkan Israel bersama emas yang dinyatakan Heller. Sementara Xavier yang ketika itu menjalin hubungan cinta dengan Heller kekal seketika di sana sebelum pulang ke AS. Tanpa pengetahuan Profesor X, bekas kekasihnya itu mengandungkan anaknya yang juga seorang mutan: David Heller atau Legion.

Sejak itu, kedua-duanya saling bermusuhan menerusi pasukan masing-masing – X-Men (Profesor X) dan Brotherhood of Mutants (Magneto). Permusuhan itu semakin ketara apabila Xavier sentiasa berusaha menyelamatkan orang awam tanpa mengira manusia atau mutan. Dan ini mengundang rasa tidak puas hati rakan lamanya itu yang menganggap tempat manusia bakal digantikan oleh mutan.

Di sebalik permusuhan antara kedua-duanya, persahabatan Xavier dan Lehnsherr terus bertahan dengan kedua-duanya saling mempercayai antara satu sama lain. Misalnya, dalam kisah House of M, Magneto meminta bantuan rakannya itu untuk merawat mental anak perempuannya, Scarlett Witch/Wanda Maximoff. Ini bukan sekadar persahabatan tetapi persaudaraan erat dua mutan yang berbeza.

Dalam The Trial of Magneto pula, perbicaraan je.na.yah beliau dise.ra.ng oleh anak-anak von Strucker, Fenris bersaudara. Se.ra.ngan tersebut menyaksikan Xavier nazak selepas bertahan daripada se.ra.ngan mereka. Sebelum menghembuskan nafas terakhirnya, beliau meminta Magneto mengetuai Institut Xavier – satu permintaan yang diterima dengan berat hati. Ini menunjukkan Xavier percaya rakannya itu boleh menjadi pemimpin dan guru yang baik kepada para mutan lain.

Selain itu, kedua-duanya juga sentiasa berusaha untuk menebus kesilapan masing-masing lebih-lebih lagi bagi Magneto. Disebabkan permusuhan yang lama antara kedua-dua pihak, Magneto dan Profesor X bukan sekali menggunakan cara kotor untuk menang atau menegakkan falsafah mereka. Oleh sebab itu, bila kedua-duanya bertemu semula, agak sukar untuk rasa percaya dapat diwujudkan semula.

Ini dapat dilihat dalam Nation X apabila pihak X-Men merasa ragu-ragu dengan keikhlasannya untuk membantu mempertahankan Utopia daripada an.ca.man musuh. Bila Xavier bertemu semula dengan Lehnsherr, beliau menye.ra.ngnya. Tetapi Magneto langsung tidak membalas dan mengakui kesilapannya terhadap rakan lamanya itu.

Mungkin versi filem yang paling hampir dengan ini ialah X-Men: Days of Future Past. Semasa kedua-duanya sedar mereka berada di ambang kema.ti.an selepas tempat persembunyian mereka dise.ra.ng Sentinel, Lehnsherr mengakui apa yang dilakukannya selama ini merupakan satu kesilapan dan memohon maaf atas apa yang berlaku.

Persahabatan kedua-duanya turut menjadi asas kepada penubuhan negara berdaulat untuk mutan dalam House of X. Selepas sekian lama berbeza pandangan tentang masa depan mutan, permusuhan Xavier-Lehnsherr ditamatkan dengan tertubuhnya Krakoa. Krakoa menjadi negara berdaulat yang diiktiraf PBB dalam komik yang dikarang Jonathan Hickman dengan kedua-duanya merupakan sebahagian daripada Quiet Council, badan pemerintah negara baru itu.

Versi filem paling hampir kepada detik ini ialah X-Men: Apocalypse. Pada akhir filem, Lehnsherr membantu Jean Grey membina semula sekolah mutan yang mu.sn.ah akibat le.tu.pan yang dicetuskan oleh Alex Summers/Ha.v.ok. Walaupun menolak tawaran Xavier untuk kekal di situ dan menjadi guru, hubungan persahabatan kedua-duanya menjadi asas kepada pembentukan semula Institut Xavier.

Dengan X-Men kini kembali ke pangkuan Marvel Studios selepas penggabungan 20th Century Fox dengan Disney pada 2019, ramai merasa ingin tahu perancangan ketua studio Kevin Feige. Walaupun ada berharap filem baru X-Men akan dihasilkan selepas ini, tetapi penulis merasakan medium terbaik X-Men ialah siri Disney+ sama seperti siri-siri Marvel lain.

Ini kerana menerusi penyiaran digital, kisah X-Men boleh diadaptasi dan disesuaikan mengikut perubahan yang melanda Marvel Cinematic Universe (MCU). Walau apapun perubahan yang melanda MCU terutama bila Spider-Man: No Way Home ditayangkan tidak lama lagi, diharap persahabatan dua figura mutan ini dikekalkan.

RUJUKAN

Ganguly, S. (2020, 12 Disember). 10 Details About Professor X & Magneto’s Relationship The Movies Didn’t Show. CBR.


Pandangan Islam Terhadap Ilmu

Pengetahuan, pada dasarnya bermaksud keyakinan sesuatu hal yang membenarkan realiti. Ia juga boleh difahami sebagai kualiti yang membolehkan seseorang untuk mengetahui sesuatu perkara secara am mahupun secara khusus. Pengetahuan ini boleh dipecahkan menjadi dua iaitu pengetahuan mutlak dan tidak mutlak.

Pengetahuan mutlak menurut hemat saya, secara literalnya ialah ‘tangan’ ataupun kuasa penciptaan Tuhan. Secara analoginya, robot dicipta oleh manusia melalui aktiviti pertukangan dan pemikiran intelektual. Hal ini adalah sama seperti penciptaan dunia. Dunia dicipta melalui pengetahuan mutlak atau dalam bahasa Inggerisnya, ‘ absolute knowledge’. Pengetahuan tidak mutlak pula ialah pengetahuan yang diperoleh oleh manusia melalui akal dan pemerhatian yang diberi seperti sains biologi.

Karakteristik Pertama: Pengetahuan berasal daripada Tuhan

Segala-gala yang wujud di alam realiti ini bersumberkan Allah, termasuk pengetahuan. Pengetahuan Allah ialah pengetahuan mutlak. Menurut al-Kalanbawi (d. 1790/91 CE), pengetahuan Allah dikenali sebagai ‘pokok pangkal sifat-sifat mutlak’, the mother of Divine attributes. Sebagai contoh, sifat-sifat Allah kebanyakannya dikaitkan dengan pengetahuan seperti Allam al-Ghuyyub (yang Maha Mengetahui akan hal tersembunyi), al-Alim al-Khabir (yang Maha Mengetahui dan Sedar), al-Sami’ al-Basir (yang Maha Mendengar dan Melihat). Dalam ayat al-Quran (96:5) ada diterangkan mengenai sumber pengetahuan manusia adalah berdasarkan Allah.

Karakteristik Kedua: Kebenaran dan Keyakinan

Konsep kebenaran bagi saya tak perlu diulas dengan panjang namun penting untuk dijelaskan bahawa al-Quran dan as-Sunnah ialah kebenaran, kerana kedua-dua sumber tersebut adalah serpihan Kebenaran Mutlak. Keyakinan, menurut Islam dipecahkan menjadi tiga iaitu: Ilm al-Yaqin (keyakinan melalui ilmu), Ain al-Yaqin (keyakinan melalui pemerhatian) dan Haqq al-Yaqin (keyakinan melalui pengalaman mutlak). Secara analoginya, katakanlah anda diberitahu oleh seorang guru tentang adanya air Tropicana Twister perisa oren dibilik sebelah.

Anda percaya dan yakin tentang adanya minuman tersebut kerana kata-kata guru adalah ilmu (Ilm al-Yaqin). Kemudian anda pergi bilik sebelah dan memang ada air tu di situ. Maka anda pun yakin lagi tentang kewujudan air tersebut (Ain al-Yaqin). Anda ambil minuman tersebut, minum dan rasanya seperti oren. Anda dapat pengalaman tu dan terbukti air tu memang Tropicana Twister perisa oren (Haqq al-Yaqin). Analogi ni saya beri untuk memudahkan pemahaman kita semua berkenaan pecahan keyakinan.

Antithesis bagi karakteristik ini ialah al-Batil (penipuan), shakk (wasangka) dan al-zann (tekaan). Sekalipun al-zann dikategorikan sebagai negatif, ianya bukan 100% buruk. Memandangkan pengetahuan mutlak ini tak mampu difahami oleh manusia secara keseluruhannya, maka kita terpaksa melalui proses ‘tekaan yang berpanduan’ dalam mencari dan memproses maklumat.

Maksud ‘tekaan berpanduan’ ini ialah usaha pengemblengan tenaga oleh yang berkelayakan dalam memproses ilmu. Ijtihad. Sebab itulah Rasulullah pernah bersabda , “1 ganjaran bagi ijtihad yang salah, 2 bagi yang betul”. Sekiranya penggunaan zann ini tidak berpanduan, maka ianya menjadi persepsi semata-mata (nama pun tekaan). Sebagai contoh, kitabuat perbandingan antara Amir (pakar ekonomi) dan Abu (pejuang papan kekunci). Amir mengatakan negeri Fasola ini ekonominya stabil, tapi Abu cakap ekonominya teruk. Mana yang patut kita percaya? Tentulah Amir, kan? Sebab hujah dan zann beliau berpanduan.

Karakteristik Ketiga: Sifat intergrasi pengetahuan

Pengetahuan bersifat ini adapun bersifat holistik. Maknanya, pengetahuan mampu untuk berintegrasi dengan segala aspek dan macam kehidupan manusia. Al-Ghazali melalui kitabnya ‘Jawahir al-Quran’ menjelaskan ayat al-Quran mengenai bintang waima kesihatan hanya mampu difahami sekiranya dilandaskan dengan pengetahuan seida ada kita berkenaan astronomi dan sains kesihatan, hasil daripada integrasi ilmu. Sifat integrasi ini boleh dilihat melalui 4 subtopik iaitu:

Karakteristik Terakhir: Sifat pengetahuan yang infiniti.

Dalam ayat al-Quran (12:76), ada diterangkan bahawasanya bagi setiap orang berpengetahuan, pasti akan ada yang tahu lebih, sebagaimana kisah nabi Musa dan nabi Khidir. Ayat ini secara tak langsung menerangkan tentang kitaran ilmu yang tak berpenghujung (infinite loop) kerana adanya si fulan A yang lagi pandai berbanding si fulan B yang lagi pandai berbanding si fulan C….(dan seterusnya). Adapun dunia ini dicipta melalui pengetahuan mutlak, dan pengetahuan mutlak itu milik Allah, maka pengetahuan itu infiniti kerana Allah tiada permulaan dan pengakhiran.

-A. Akmal


Untuk Dapatkan Kuasa Adiwira, Lelaki Ini Terlantar di Hospital

Tiga orang budak-budak lelaki dari Bolivia membiarkan labah-labah black widow menyengat mereka dengan harapan untuk mendapatkan kuasa seperti Spider-Man. Tetapi akhirnya mereka terlantar di hospital.

Mereka merupakan adik-beradik yang masing-masing berumur 12, 10 dan 8 tahun. Ketika mengembala kambing di Chayanta, mereka menemui labah-labah. Mereka mengusik labah-labah tersebut dengan ranting kayu sehinggalah labah-labah itu menggigit mereka.

Mereka percaya gigitan itu memberikan mereka adi-kuasa (superpower). Ibu mereka menemui mereka dalam keadaan menangis. Kemudian, mereka dihantar ke hospital berdekatan.

Mereka mula mendapat demam, pening dan sakit otot. Selepas seminggu dirawat, mereka dapat pulang ke rumah. Black Widow merupakan labah-labah yang paling ditakuti dan paling berbisan di Amerika Utara. Biasanya 15 kali lebih berkausa daripada ular orok-orok (rattlesnake). Black widow hanya menggigit untuk mempertahankan diri.

RUJUKAN:


Kabel Utiliti Menghodohkan Pemandangan Bangkok

Beberapa bulan lepas, pelakon berkaliber Russell Crowe memuat naik satu gambar menarik di Twitter semasa berada di Thailand. Ketika itu, pelakon The Loudest Voice itu menjalani penggambaran filem The Greatest Beer Run Ever. sebuah filem era Perang Vietnma. Anda boleh lihat tangkap skrin ciapan Crowe yang dinyatakan.

Sejak ciapan ini dinaikkan, ramai warga Thailand memuat naik imej sama di laman media sosial. Dan antara soalan yang dikemukakan kepada pihak kerajaan ialah mengapa perkara ini terus berlaku?

Imej kabel elektrik dan telekomunikasi yang tersusun rapat ini merupakan imej yang biasa dilihat di Bangkok terutama di kawasan kediaman. Bagi Kullapa Sakkaravech, seorang guru bahasa, pemandangan sebegini bukan saja menyakitkan mata yang melihat. Malah, ia juga boleh mendatangkan bahaya terutama semasa musim hujan dan banjir.

Tetapi dengan soalan yang dinyatakan di atas, agak sukar untuk percaya perkara ini dapat diubah – apatah lagi didorong oleh ciapan pemenang Oscar dan Golden Globe itu. Selepas ia timbul, Perdana Menteri Prayuth Chan-o-cha mengarahkan semua kabel elektrik dan telekomunikasi disusun semula dan dipasang di bawah tanah. Tetapi menurut Dr Napong Rugkhapan dari bahagian perancangan bandar Universiti Thammasat, Bangkok, ia bukan sesuatu yang mudah untuk dilaksanakan.

Pertama, kebanyakan kabel yang dipasang sudah tidak digunakan tetapi sukar dialihkan kerana berselirat dan dipasang antara satu sama lain. Kedua, tiada keinginan untuk mengalihkan kabel lama oleh syarikat-syarikat internet atas alasan itu bukan tanggungjawab mereka. Mentaliti sebegini sememangnya mengecewakan warga Thailand dan ia tidak terhad kepada pihak swasta saja.

Tiga tahun lepas, kerajaan melaksanakan projek memanjangkan Sistem Pengangkutan Transit Bangkok (BTS) ke sekitar kawasan Universiti Kasetsart. Malangnya, projek ini terhalang akibat lambakan susunan kabel elektrik dan telekomunikasi di situ. Daripada mengalihkannya, kontraktor memilih memotong dahan-dahan pokok untuk mewujudkan ruang yang diperlukan mereka. Tindakan tersebut mencetuskan kemarahan orang ramai.

Crowe bukan satu-satunya figura terkenal yang menggeleng kepala melihat kabel berselirat ini. Pengasas Microsoft Bill Gates turut mengeluarkan komen serupa di Facebook pada 2016. Bagaimanapun, hantaran tersebut dipadamkan selepas pihak berkuasa memberitahu wujud kesilapan pada kenyataannya.

Begitupun, itu tidak bermakna teguran sebegini dipandang sepi oleh kerajaan Thailand. Susulan komen berkenaan, lebih 127 km kabel elektrik dan telekomunikasi dialihkan dan dipasang di bawah tanah oleh pihak berkuasa. Prayuth juga mengarahkan agensi kerajaan berkenaan agar menyegerakan fasa pertama membabitkan 39 batang jalan dalam dan sekitar Bangkok.

Dan pada 2019, Gabenor Bangkok, Aswin Kwanmuang mengarahkan Pihak Berkuasa Metropolitan Bangkok untuk mengalihkan semua kabel telekomunikasi dalam tempoh dua tahun. Inisiatif ini berjalan lancar di banyak kawasan tetapi kerja mengalihkannya masih lagi satu tugas sukar. Tetapi ramai percaya ciapan Crowe dilihat dalam mempercepatkan inisiatif yang dinyatakan.

RUJUKAN

Root, R. (2021, 3 Disember). Can Russell Crowe succeed in cleaning up Bangkok’s terrible wiring?. The Guardian.


Mengenali Lagu Kebangsaan Filipina: Lupang Hinirang

Temasya Sukan Asia Tenggara (SEA) untuk sesi 2017 telah menutup tirainya di Persekutuan Malaysia. Pada tahun 2019, Republik Filipina telah dipilih menjadi tuan rumah kepada acara dwitahunan tersebut.

Masa berlalu, negara Filipina menjalankan tanggungjawab mereka sebagai tuan rumah bagi temasya Sukan SEA untuk sesi tahun 2019. Nyanyian lagu “Lupang Hinirang” dinyanyikan secara solo oleh seorang penyanyi bernama Lani Misalucha.

Gaya yang dipersembahkan oleh penyanyi kelahiran Manila, Filipina tersebut menarik perhatian kami. Hal ini kerana, wanita berusia 50an tersebut menyanyikan lagu berkenaan dengan sepenuh hati.

APAKAH ITU LUPANG HINIRANG?

Lupang Hinirang adalah lagu kebangsaan bagi negara Republik Filipina. Irama dan senikatanya masing-masing digubah pada tahun 1898 dan 1899. Iramanya digubah oleh Julián Felipe (1861-1944) manakala senikatanya oleh José Palma (1876-1903).

Senikata yang asalnya dalam Bahasa Sepanyol ataupun Bahasa Kastila tersebut kemudiannya diterjemahkan ke dalam Bahasa inggeris dan Bahasa Tagalog. Senikata berkenaan diterjemahkan ke dalam Bahasa Inggeris pada tahun 1940an dan akhirnya Tagalog pada tahun 1956.

Selepas tahun 1956, lagu Lupang Hinirang telah diubahsuai sebanyak beberapa kali. Senikata yang dinyanyikan pada masa kini merupakan gubahan pada 12hb Februari 1998.
Kedua-dua perkataan tersebut adalah dalam Bahasa Filipino.

Bahasa tersebut telah dipiawaikan daripada Tagalog. Tagalog telah dituturkan lebih 23 juta orang di sana. Perkataan “Lupang Hinirang” secara harfiahnya bermaksud “Tanah Terpilih”.

SENIKATA LUPANG HINIRANG

Senikata yang terdapat dalam Lupang Hinirang adalah “Bayang magiliw, Perlas ng Silanganan, Alab ng puso, Sa Dibdib mo’y buhay”. Senikata itu bermaksud “Negara tercinta, Mutiara dari timur, Semangat membara terus menyala dalam dada”.

Selain itu, “Lupang Hinirang, Duyan ka ng magiting, Sa manlulupig, Di ka pasisiil” adalah senikata yang terdapat dalam Lupang Hinirang. Senikata itu bermaksud “Tanah pilihan, lahir daripada keberanian, tak akan pernah jatuh ke tangan penjajah”.

Di samping itu, “Sa dagat at bundok, Sa simoy at sa langit mong bughaw, May dilag ang tula, At awit sa paglayang minamahal” adalah senikata yang terdapat dalam Lupang Hinirang. Senikata itu bermaksud “Di lautan dan pergunungan, di angin sepoi langit membiru, di situ terdapat puisi indah, dan lagu pembebasan yang tercinta”.

Kemudian, “Ang kislap ng watawat mo’y, Tagumpay na nagniningning, Ang bituin at araw niya, Kailan pa ma’y di magdidilim” adalah senikata yang terdapat dalam Lupang Hinirang. Senikata itu bermaksud “kilauan benderamu, bercahayakan kejayaan, bintang dan matahari bersinar, tidak akan pernah redup”.

Akhir sekali, “Lupa ng araw ng luwalhati’t pagsinta, Buhay ay langit sa piling mo, Aming ligaya na pag may mang-aapi, Ang mamatay ng dahil sa iyo” adalah senikata yang terdapat dalam Lupang Hinirang. Senikata itu bermaksud “tanah matahari, kejayaan dan cinta, hidup adalah syurga bersamamu, ini sebuah kebahagian, bila datang penyerang, kami akan rela m4t1 demi engkau”.

KOGNAT FILIPINO-MELAYU

Menurut Kamus Dewan Edisi Keempat, “kognat” telah ditakrifkan sebagai “kata yang mempunyai hubungan bentuk dan makna dengan kata yang serupa bentuknya dalam bahasa lain”.

Perbendaharaan kata dalam Filipino sangat sukar dicari kognat dalam Bahasa Melayu. Hal ini, penggeseran bunyi dan makna yang berbeza. Ditambah pula dengan ejaan yang berbeza.

Contoh perkataan dalam Bahasa Filipino adalah “bayang”. Perkataan tersebut bermaksud “tanah”, “bangsa” ataupun “negara”. Perkataan berkenaan berasal daripada kata dasar “bayani”. Untuk pengetahuan, kata dasar tersebut adalah sepadan dengan perkataan “berani” dalam Bahasa Melayu.

Selain itu, “langit” adalah antara perkataan dalam Bahasa Filipino. Perkataan tersebut bermaksud “langit”. Untuk pengetahuan, kata dasar tersebut adalah sepadan dengan perkataan “langit” dalam Bahasa Melayu.

Di samping itu, “bughaw” adalah antara perkataan dalam Bahasa Filipino. Perkataan tersebut bermaksud “biru”. Untuk pengetahuan, kata dasar tersebut adalah sepadan dengan perkataan “biru” dalam Bahasa Melayu.

Kemudian, “minamahal” adalah antara perkataan dalam Bahasa Filipino. Perkataan tersebut bermaksud “cinta”. Perkataan tersebut berasal daripada kata dasar “mahal”. Untuk pengetahuan, kata dasar tersebut adalah sepadan dengan perkataan “mahal” dalam Bahasa Melayu.

Seterusnya, “bituin” adalah antara perkataan dalam Bahasa Filipino. Perkataan tersebut bermaksud “bintang”. Untuk pengetahuan, kata dasar tersebut adalah sepadan dengan perkataan “bintang” dalam Bahasa Melayu.

Akhir sekali, “mamatay” adalah antara perkataan dalam Bahasa Filipino. Perkataan tersebut bermaksud “m4t1”. Perkataan tersebut berasal daripada imbuhan “mang” dan kata dasar “patay”. Untuk pengetahuan, kata dasar tersebut adalah sepadan dengan perkataan “m4t1” dalam Bahasa Melayu.

KOGNAT FILIPINO DALAM BAHASA SERUMPUN

Perkataan “araw” membawa maksud “hari” ataupun “matahari” dalam Bahasa Tagalog. Perkataan berkenaan berakar daripada Proto-Austronesia iaitu *qalejaw. Untuk pengetahuan, perkataan “araw” dalam Bahasa Tagalog adalah sepadan dengan perkataan “tadau” dalam Bahasa Kadazandusun.

Kawan-kawan yang bertutur dalam bahasa Austronesia, adakah anda dapat menemui kognat dalam Lupang Hinirang? Contoh bahasa Austronesia adalah Melayu, Jawa, Malagasy, Hawaii dan sebagainya. Harap berikan ulasan anda di dalam ruang ulasan di bawah.

AKHIR KATA

Kesimpulannya, itu adalah isikandungan dalam lagu “Lupang Hinirang”. Sejujurnya lagu tersebut adalah lagu keempat yang terbaik pernah kami iaitu penulis dengari selain Negaraku, Lagu Bangsa Johor dan Hatikva.

Apakah yang kami tertinggal tentang lagu Lupang Hinirang? Harap berikan ulasan anda di dalam ruang ulasan di bawah. Semoga bermanfaat.

TAMAT

RUJUKAN:

PM Najib declares Sea Games 2017 closed. Dicapai pada 19hb Oktober 2020 dari https://www.google.com/…/pm-najib-declares-sea-games…

LIVE: 29th SEA Games Closing Ceremony: National Anthem of the Philippines – ‘Lupang Hinirang’. Dicapai pada 19hb Oktober 2020 dari https://m.youtube.com/watch?v=oTYtHG7JanU

The Philippine National Anthem. Dicapai pada 19hb Oktober 2020 dari https://www.philembassy.org.au/the…/national-anthem

Republic Act No. 8491. Dicapai pada 19hb Oktober 2020 dari http://www.officialgazette.gov.ph/…/republic-act-no-8491/

Ethnologue: Tagalog. Dicapai pada 19hb Oktober 2020 dari https://www.ethnologue.com/language/tgl

Filipino National Anthem – Lupang Hinirang (English translation). Dicapai pada 19hb Oktober 2020 dari https://lyricstranslate.com/…/filipino-national-anthem…

Lagu Kebangsaan Filipina – Lupang Hinirang. Dicapai pada 19hb Oktober 2020 dari https://youtu.be/xHlpvIZiGow

Dewan Bahasa Dan Pustaka: Kognat. Dicapai pada 19hb Oktober 2020 dari https://prpm.dbp.gov.my/cari1?keyword=kognat


Tarikan Kuasa Negatif Patung Ogoh-ogoh

Apabila kita menyebut Lombok kita akan membayangkan keindahan pulau-pulaunya dan membayangkan pulau yang memiliki hampir seribu masjid dan jika kita memikirkan ‘Bali’ di sudut ruang fikiran kita sudah pasti membayangkan keindahan Pulau Bali di Kepulauan Nusa Tenggara.

Namun apa yang lebih menarik apabila kita berkunjung ke Lombok kita akan turut menikmati budaya Bali meskipun masyarakat Bali merupakan golongan minoriti di pulau ini. Kebudayaan dan adat resam serta tradisi masyarakat Bali ini masih kuat dan teguh diamalkan khususnya di kawasan yang mempunyai penduduk kampung masyarakat Bali iaitu di kawasan Mataram, Cakranegara dan Ampenan.

Antara perayaan yang menarik dan unik untuk dibahaskan adalah Perayaan Hari Ogoh-Ogoh. Perayaan ini merupakan ritual budaya yang telah lama dilaksanakan oleh penduduk minoriti masyarakat suku Bali yang beragama Hindu di Pulau Lombok yang dilihat sebagai suatu bentuk kegiatan desa yang dilaksanakan secara bersama. Boleh dikatakan hampir setiap perkampungan atau desa yang mempunyai penduduk suku Bali akan menampilkan boneka atau patung yang bentuk Ogoh-ogohnya adalah berbeza-beza.

Perayaan ini dilaksanakan sehari sebelum Hari Raya Nyepi atau Tahun Baru Saka yang disambut pada setiap tahun oleh penganut Hindu Bali. Ogoh-ogoh ini sebenarnya merupakan suatu replika perwujudan roh jahat mahupun sifat jahat yang diwujudkan dalam suatu bentuk patung atau boneka yang besar.

Dari segi istilah pula, Ogoh-ogoh dalam kamus bahasa Jawa mahupun sanskrit tidak mempunyai definisi, akan tetapi jika diteliti makna Ogoh-Ogoh ini dalam kamus bahasa Bali, Ogoh-ogoh mempunyai erti sejenis patung yang dibuat dari bambu dan kertas berbentuk Butha Kala atau raksasa. Bentuk Ogoh-ogoh ini dilihat menyerupai bentuk setan, bertaring bahkan adakalanya mengandungi unsur pornografi.

Ogoh-ogoh juga dapat dikatakan sebagai cerminan sifat-sifat negatif yang ada pada diri manusia. Oleh hal yang demikianlah semasa perayaan Hari Ogoh-ogoh ini dilakukan oleh desa suku Bali di Lombok, mereka akan membawa patung Ogoh-ogoh ini berarak di sekeliling desa yang dikatakan bertujuan untuk mengusir kuasa jahat agar tenaga negatif yang ada di sekitar desa atau dalam diri mereka akan ikut serta atau diserap masuk bersama-sama ke dalam Ogoh-ogoh tersebut.

Patung Ogoh-ogoh yang dibawa berarak mengelilingi desa ini kemudiannya akan dibakar. Menurut kepercayaan masyarakat Bali ini apabila Ogoh-ogoh ini dibakar maka tenaga negatif dan kuasa jahat yang diserap dalam Ogoh-ogoh tersebut akan dihapus dan dilenyapkan. Oleh itu masyarakat akan merasakan mereka dapat hidup dengan aman dan tenteram.

Namun masih ada juga patung Ogoh-ogoh yang dihasilkan tetapi ianya tidak dibakar khususnya di kawasan Cakranegara yang mempunyai banyak Ogoh-ogoh yang tidak dibakar. Terdapat faktor yang menyebabkan mengapa Ogoh-ogoh itu tidak dibakar antaranya ialah sebagai Pralina. Pralina ini berasal daripada bahasa Sanskrit yang bermaksud larut atau dalam erti kata lain meniadakan atau menghilangkan.

Dalam hal ini dapatlah dijelaskan bahawa Pralina yang dimaksudkan adalah mengembalikan kepada nurani dan juga sekadar dibuat sebagai simbolik di sesetengah Peru atau kuil. Oleh sebab itulah sekiranya kita ke kampung suku Bali terdapat patung Ogoh-ogoh yang dibuat secara sederhana diletakkan di hadapan pintu rumah sebagai pengusir dan penyerap kuasa-kuasa negatif atau kuasa jahat yang cuba untuk masuk ke dalam kawasan kediaman rumah mereka.

Keunikkan kebudayaan ritual suku Bali yang beragama Hindu ini bukan sahaja menarik perhatian penulis dari segi persembahan ritual keagaamannya tetapi ianya telah memperlihatkan keharmonian masyarakat Lombok dalam memeriahkan suasana perayaan sesuatu agama meskipun masyarakat Sasak di Lombok majoritinya adalah terdiri daripada penganut agama Islam.

Hal ini kerana setiap kali perayaan Hari Ogoh-ogoh ini berlansung, ramai warga muslim yang turut berdiri disepanjang jalan protokol di Kota Mataram yang dilalui oleh pengiring-pengiring desa suku Bali yang membawa patung Ogoh-ogoh ini. Keharmonian ini lah menjadikan perayaan Hari Ogoh-ogoh ini terus mekar dilaksanakan oleh penganut suku Bali di Lombok walaupun mereka merupakan golongan minoriti di Lombok namun upacara dan ritual keagamaan khususnya dalam pengabdian dan pembersihan diri terus kekal dilakukan.

RUJUKAN

Indiani, N. M., & Suda, I. K. (2018). Interpret Ogoh-ogoh towards Hindu Contemporary Society. International research journal of management, IT and social sciences, 5(1), 65-71.
Alit Kumala, D. (2015). Karya Seni Monumental “Ogoh-ogoh Festival”.

Aristrawati, N. L. P. (2014). Evaluasi Parade “Ogoh-Ogoh” Sebagai Pendukung Pengembangan Pari wisata Budaya Di Kota Denpasar.

Alfattah, M. S. Tradisi Upacara Ogoh-Ogoh. Jurnal Antro, (3).

Artikel dikirimkan oleh Khadijah Ahad untuk The Patriots.


Krakatoa: Sejarah Dan Pengajaran

Kejadian
tsunami yang melanda Indonesia beberapa hari lepas merupakan satu lagi ujian
Tuhan yang amat getir terhadap Indonesia dan warganya. Dengan angka korban
mencecah lebih 300 orang dan ramai memerlukan bantuan kemanusiaan, apa yang
berlaku di Anak Krakatoa sebenarnya boleh dikurangkan impaknya sekiranya pihak
berkuasa dan komuniti saintifik terutama pengkaji gunung berapi belajar untuk
tidak alpa dan berusaha mencari inovasi terbaru bagi membantu pihak berkuasa
dalam menangani bencana berkaitan gunung berapi.

Krakatoa 1883

Jika kita
hendak mengelakkan lebih ramai manusia terkorban dari bencana alam membabitkan
gunung berapi, maka kita perlu melihat apa yang berlaku dua abad sebelumnya.
Pada Ogos 1883, lebih 36,000 mati akibat letusan gunung berapi paling berdarah
dalam sejarah moden iaitu letusan Gunung Berapi Krakatoa. Ramai meninggal dunia
akibat kecederaan yang dialami semasa letusan atau tsunami yang tercetus akibat
runtuhan gunung yang tenggelam ke dalam kaldera di bawah paras laut. Selain
meninggalkan kesan kepada bilangan penduduknya, ia turut memberi kesan kepada
iklim cuaca dan menurunkan suhu di pelbagai tempat seluruh dunia.

Pulau
Krakatoa ini terletak di Selat Sunda yang terletak antara Sumatera dengan Jawa
dan merupakan sebahagian daripada rangkaian kepulauan Indonesia hari ini. Pulau
yang mempunyai keluasan 45 meter per segi itu mempunyai tiga puncak gunung
berapi iaitu Perboewatan, Danan dan Rakata sebelum letusan itu berlaku. Selepas
letusan gunung berapi yang berlaku pada tahun 1883, Krakatoa dan dua pulau
berdekatan iaitu Lang dan Verlatan merupakan tinggalan kepada letusan besar
yang meninggalkan kesan pada kaldera di bawah laut.

Tiga bulan
sebelumnya, seorang kapten dari kapal perang Jerman bernama Elizabeth
melaporkan melihat awan-awan debu di atas Krakatoa dengan ketinggian 9.6
kilometer. Untuk dua bulan berikutnya, pihak Belanda yang mengawal Pulau Jawa
ketika itu terus mendapat laporan dari kapal-kapal komersial dan pelancong yang
melihat aktiviti gunung berapi berkenaan termasuk bunyi yang kuat dan awan yang
berbara. Bagi penduduk tempatan pula, mereka menyangka aktiviti gunung berapi
berkenaan seolah-olah satu pertunjukan bunga api semulajadi yang menerangi
langit malam.

Tetapi semua
itu berakhir pada 27 Ogos 1883. Gunung berapi Krakatoa melepaskan muntahan
laharnya setinggi 24 kilometer ke udara di atas Perboewatan. Saintis membuat
teori serpihan-serpihan dari aktiviti letusan sebelumnya sudah menyumbat kon
lahar yang membolehkan pertambahan tekanan dalam saluran magma. Dan itulah yang
berlaku pada pagi 27 Ogos itu iaitu empat letusan gunung berapi yang kuat
sehingga boleh didengar sejauh Perth, Australia dan Sri Lanka yang
mengakibatkan kedua-dua Perboewatan dan Danan jatuh ke dalam kaldera di bawah
laut. Kekuatan letusan berkenaan 10,000 kali ganda lebih kuat berbanding
letupan bom atom di Hiroshima dan 10 kali lebih kuat berbanding letusan gunung
berapi St Helens.

Serpihan
mendapan piroklas gunung berapi yang dipanggil tefra dan gas letusan yang panas
membunuh ramai penduduk di Jawa Barat dan Sumatera Selatan. Tetapi ribuan lagi
mati akibat ombak tsunami dengan ketinggian 120 kaki yang terhasil apabila
gunung berapi itu runtuh ke dalam laut. Akibatnya, lebih 165 perkampungan
nelayan di Jawa Barat dan Sumatera ketika itu musnah sama sekali. Penduduk di
kawasan-kawasan yang terjejas berasak-asak mahu ke tempat lebih tinggi dan
sanggup bertolak-tolak untuk sampai ke situ. Selain perkampungan nelayan, ada
juga kapal yang menjadi mangsa seperti Berouw dan Loudon. Abu dari letusan
gunung berapi itu sampai hingga sejauh Antartika dan menurunkan purata suhu
global sebanyak 1.2 darjah Celsius untuk lima tahun berikutnya.

Walaupun
dianggap letusan gunung berapi paling merbahaya dalam sejarah moden, malangnya
Krakatoa bukanlah letusan gunung berapi terbesar mengikut sejarah Indonesia.
Sebaliknya, ‘penghormatan’ itu jatuh kepada letusan Gunung Tambora yang berlaku
pada 10 April 1815. Apabila Tambora memuntahkan laharnya ke udara, ia
mengakibatkan purata suhu global jatuh sebanyak lima darjah Celsius termasuk di
Amerika Syarikat. Tahun 1816 digelar tahun tanpa musim panas kerana banyak
tanaman tidak menjadi dan secara tidak langsung, menyumbang kepada penciptaan
basikal. Basikal dipilih sebagai jenis pengangkutan di Amerika Syarikat dan
Eropah kerana kos makanan untuk haiwan tunggangan amat tinggi.

Anak Krakatoa

Pada tahun
1927, beberapa nelayan Jawa terkejut selepas melihat kolum stim dan serpihan
mula keluar dari kaldera yang runtuh itu. Krakatoa kembali semula selepas 44
tahun dan dalam tempoh beberapa minggu berikutnya, ia mula membentuk kon baru
yang muncul di atas paras laut. Dalam tempoh setahun, ia membesar menjadi
sebuah pulau kecil yang dipanggil Anak Krakatoa. Sekali-sekala gunung berapi
berkenaan meletus tetapi tidaklah merbahaya sehingga mengancam keselamatan
pulau-pulau sekitarnya. Letusan terakhir sebelum insiden tsunami baru-baru ini
direkodkan pada 31 Mac 2014 dan didaftarkan dalam Indeks Letusan Gunung Berapi
(VEI) sebagai satu.

Sejak
beberapa tahun kebelakangan ini, para saintis yang memantau Anak Krakatoa
melihat kedudukannya yang tidak stabil dan berpotensi mencetuskan ancaman
kepada pulau-pulau sekitarnya. Malah, mereka turut menghasilkan model apa yang
akan berlaku sekiranya bahagian barat daya gunung berkenaan runtuh. Berdasarkan
analisis mereka, bila runtuhan tersebut berlaku, ia akan menghasilkan ombak
dengan ketinggian berbelas meter yang akan mengenai pulau-pulau seperti
Sertung, Panjang dan Rakata dalam tempoh kurang daripada seminit. Apabila ia
tersebar ke sekitar Selat Sunda, ia akan beransur-ansur hilang tetapi ia akan
melanda kawasan pesisir pantai dengan ombak setinggi satu hingga tiga meter.

Bagi sesiapa
yang melihat model berkenaan, ia dilihat hampir sama dengan apa yang berlaku
beberapa hari sebelumnya. Ini ditambah ombak besar yang dipengaruhi fasa bulan
baru direkodkan oleh alat pengesan ombak di Selat Sunda berlaku setengah jam
selepas aktiviti terbaru letusan Anak Krakatoa. Bagi Raphael Paris, salah
seorang saintis yang bertanggungjawab terhadap kajian berkenaan menyifatkan
kajian yang dibuat oleh rakan-rakannya sebagai satu senario paling buruk kerana
ombak tsunami yang melanda tidaklah sebesar mengikut simulasi mereka. Namun,
timbul keresahan para saintis berkenaan kestabilan kon gunung berapi berkenaan
dan mereka melihat senario terbaru runtuhan dan tsunami pada masa akan datang
tidak seharusnya dipandang remeh.

Jika ada
merasakan senario ini hanya berlaku di Indonesia, anda salah. Runtuhan sebegini
pernah berlaku di Greenland pada tahun 2017 yang menghasilkan ombak setinggi
100 meter selepas satu runtuhan memasuki kawasan fjord di barat negara
berkenaan. Dan tidak mustahil, insiden tsunami yang melanda Palu tidak lama
dahulu juga berpunca dari perkara sama. Insiden tsunami di Palu berlaku
berkemungkinan akibat pergerakan sedimen yang besar yang masuk ke laut dari
kawasan pesisir pantai atau masuk ke dalam cerun bawah laut di Teluk Palu.

Pengajaran pahit

Satu perkara
yang menggusarkan ramai saintis berkenaan apa yang berlaku di Selat Sunda dan
Palu ialah penduduk menjalankan kehidupan seperti biasa tanpa mengetahui bahaya
yang akan menimpa mereka berdasarkan video-video yang mereka tonton. Jika ada
gempa bumi yang mengiringi aktiviti letusan gunung berapi Anak Krakatoa,
penduduk mungkin boleh mengambil langkah menyelamatkan diri. Bagaimanapun,
aktiviti seismik yang hanya dapat dikesan oleh pengesan sensitif tidak disedari
oleh penduduk dan jika mereka hendak menyelamatkan diri, peluang untuk
melakukan perkara sedemikian amat rendah berikutan jarak mereka dari sumber
tsunami itu sendiri amat pendek.

Prof Dave
Rothery dari Open University di United Kingdom berpandangan walaupun ada boya
pengesan tsunami di Selat Sunda, ia berfungsi untuk mengesan tsunami yang
tercetus akibat aktiviti gempa bumi dan bukannya aktiviti letusan gunung berapi
seperti yang diakui ketua agensi bencana kebangsaan Indonesia, Sutopo Purwo
Nugroho. Malah dalam satu temubualnya bersama Channel News Asia, beliau
mengakui sistem boya berkenaan tidak berfungsi sejak 2012 lagi akibat masalah
teknikal, dirosakkan individu-individu tidak bertanggungjawab dan ketiadaan
dana untuk menyelia dan menambahbaik kemudahan berkenaan. Akibatnya, sistem
berkenaan gagal memberi amaran tentang tsunami yang berlaku pada malam Sabtu
lepas.

Selain itu,
ia juga merupakan satu ingatan pahit kepada komuniti saintifik antarabangsa
untuk mengembangkan lagi pengetahuan mereka berkenaan aktiviti tektonik dan
gunung berapi bawah laut. Usaha ini sudah dipergiatkan selepas insiden tsunami
Acheh yang berlaku pada tahun 2004 tetapi ia perlu dikembangkan bagi membantu
negara-negara yang terkesan dengan aktiviti sebegini mengenalpasti ancaman dan
langkah yang perlu diambil bagi membawa penduduk ke tempat yang selamat. Seruan
ini sudah dilaungkan pada awal bulan ini menerusi Mesyuarat Kesatuan Geofizik
Amerika yang menghimpunkan saintis-saintis terkemuka dari bidang geofizik dari
seluruh dunia.

SUMBER

1. Channel
News Asia. (2018). Indonesia’s tsunami buoy warning system not working since
2012: Official. https://www.channelnewsasia.com/news/asia/indonesia-tsunami-buoy-warning-system-not-working-since-2012-11059044

2. Amos,
Jonathan. (2018). BBC. Indonesia tsunami: How a volcano can be the trigger. https://www.bbc.com/news/science-environment-46666633

3. Bagley,
Mary. (2017). LiveScience.com. Krakatoa Volcano: Facts About 1883 Eruption. https://www.livescience.com/28186-krakatoa.html


Saintis Melawan Qur’an Berkata Matahari Tidak Bergerak?

Sedih juga fikir nasib ummah. Ramai rata-ratanya sayang pada agama sampai sanggup meluangkan masa dalam dewan ceramah untuk mendengar bait-bait kisah agama.

Malangnya, nasib tidak menyebelahi kerana penceramah menunjukkan kedangkalannya pada ilmu sains.

Sampai selamba memfitnah umat Islam kononnya sudah dijαngkiti penyαkit tidak percaya pada nabi (tetapi percaya pada saintis) bab angkasa.

Cerita pendek: bab peredaran Bumi mengelilingi Matahari. Sudah terbukti dari segi saintifik. Tetapi masih ada juak-juak yang mempertahan keralatan bahawa Bumi tidak mengelilingi Matahari.

Memahami Hukum Saintifik

Sebenarnya pembentangan mengenai Bumi dan Matahari sudah lama dibincangkan. Saintis silam siap diαηiαyαi hanya kerana menolak pegangan tentang hubungan ini.

Pihak gereja misalnya berpegang teguh pada konsep Matahari mengelilingi Bumi. Galileo Galilei cuba membetulkan pegangan ini dengan konsep Bumi yang mengelilingi Matahari. Malangnya beliau disoal siasat macam-macam seolah-olah kena pendakwaan antara tahun 1616 hingga 1633.

Umumnya, dua konsep ini berbalah begitu lama. Kesilapan Matahari mengelilingi Bumi dipanggil “geocentric model” (Bumi di pusat. Matahari mengelilingi).

Kebenaran Bumi mengelilingi Matahari pula adalah “heliocentric model” (Matahari di pusat. Bumi mengelilingi.)

Cuba bayangkan pihak gereja dengan selamba cakap “heliocentric model” adalah dangkal, palsu dan tahyulan sesat (Ferngren, 2017). Pihak gereja mempertikai seolah-olah kita tidak langsung merasa pergerakan Bumi. Dan Galilei membuktikan kejadian pasang surut dan pergerakan objek angkasa.

Nampak tak perkaitannya dengan Dunia Islam sekarang?

Model Heliosentrik Adalah Benar

Amerika Syarikat dan Dunia Eropah sudah lama meninggalkan perbincangan pasal model heliosentrik/geosentrik kerana fakta ini sudah jelas.

Heliosentrik adalah model benar dan terbukti secara alami. Mereka menceburi bidang aeroangkasa untuk meluaskan cabaran sains. Amerika Syarikat berjaya mendaratkan manusia di Bulan. Sayang seribu sayang, ada golongan di Timur masih terperap dalam perbincangan yang ketinggalan.

Ada banyak bukti yang menunjukkan dengan jelas bahawa Bumi mengelilingi Matahari. Salah satunya adalah “retrograde motion”. Semua orang tahu orbit berbentuk bulat membujur. Tetapi atas sebab apa pemerhatian planet dari Bumi tiba-tiba buat pusingan U dua kali? Cuba tengok gambar di bawah:

Titik-titik bercahaya ini adalah pergerakan Marikh yang diperhati daripada Bumi. Hari ini titik itu. Hari esok titik ini. Tiba-tiba, Marikh buat pusingan U seolah-olah orbitnya ada flyover ke lebuh raya bertingkat. Dua kali pula.

Apa ertinya?

Sebenarnya Marikh tidak buat sebarang pusingan U pun.

Bumi bergerak dengan kelajuan 30 kilometer sesaat pada orbit bersaiz 149.60 juta kilometer. Marikh pula bergerak dengan kelajuan 24 kilometer sesaat pada orbit bersaiz 228 juta kilometer. Jadi ada masanya, Bumi buat pintasan dan “memotoηg”.

Jadi pusingan U hanyalah pemerhatian sahaja. Tengok titik 1, 2, 3, 4, dan 5 betul-betul. Situ nampak pintasan.

Dan perkara ini berlaku dalam hubungan Bumi dan Utarid juga.

Retrograde motion membuktikan kedua-dua objek angkasa bergerak. Tengok video dibawah untuk lebih faham. Mula daripada 1:08:

Maka Al-Qur’an Salah

Memang ada umat Islam yang sombong pada ilmu Allah (sains). Tetapi mereka tidak berani cakap secara terang-terangan. Mereka berselindung dan menuduh saintis macam-macam. Untuk memaniskan kesombongan ini, mereka cuba memintal dengan letak nama Nabi.

Kira ada persepsi saintis menentang Nabi. Orang akan terus benci saintis dan menjauhi diri daripada ilmu Allah (sains). Nauzubillah macam musang berbulu ayam pun ada.

Al-Qur’an menyatakan bahawasanya Matahari bergerak. Allah berfirman dalam Surah Anbiya 33: “Dan Dia lah (Tuhan) yang telah menjadikan malam dan siang, serta matahari dan bulan; tiap-tiap satunya beredar terapung-apung di tempat edaran masing-masing (di angkasa lepas).”

“Tiap-tiap satu beredar di tempat edaran”. Jadi Matahari bergerak, bukan? Tetapi mana dalam ayat cakap Matahari bergerak MENGELILINGI BUMI? Tiada. Dalam perkara ini, saintis sendiri sudah lama mengesahkan bahawa Matahari ada “tempat edaran” sendiri.

Matahari sebenarnya bergerak mengelilingi Pusat Galaksi (Galactic Core) ke arah sebutir bintang bernama Vega yang terletak dalam kawasan perbintangan Lyra (NASA, n.d.). Jadi betullah apa Qur’an cakap. Cuma betul atau tidak pemahaman kita tentang sains?

RUJUKAN:

Ferngren, G. (2017). Science and Religion: A Historical Introduction. JHU Press.  Halaman 253.

NASA. (n.d.). Starchild Question of the Month for February 2000. Starchild GSFC.